Catatan peribadi: Proses pelantikan Perdana Menteri Ke-10

Saya tidak berniat untuk mengungkit apa yang telah berlaku. Bak kata orang, rumah sudah siap, pahat janganlah berbunyi. Biarlah rumah yang sudah siap itu didiami dengan aman oleh penghuninya.

Namun, saya terbaca beberapa tulisan yang tersebar di media sosial yang saya dapati faktanya adalah tidak tepat. Oleh itu, saya berasa terpanggil untuk menjelaskan beberapa fakta tentang apa yang sebenarnya berlaku dalam proses pelantikan Perdana Menteri Ke-10 dari pengalaman dan pengamatan kaca mata saya sendiri.

Pada 14 November 2022, saya telah dihubungi oleh Speaker Dewan Rakyat yang memaklumkan kepada saya beliau telah dipertanggungjawabkan untuk memudahcara proses pelantikan Perdana Menteri selepas PRU-15. Beliau menjangkakan tiada mana-mana parti yang boleh membentuk kerajaan sendiri dan dengan itu proses rundingan antara parti mesti dilaksanakan untuk memilih Perdana Menteri.

Pada malam 19 November 2022, iaitu malam keputusan PRU 15 diumumkan, Speaker Dewan Rakyat sekali lagi menghubungi saya untuk memaklumkan proses yang telah ditetapkan oleh pihak Istana Negara mengenai pelantikan Perdana Menteri.

Pada malam itu, SPR mengumumkan Perikatan Nasional (PN) telah memenangi 73 kerusi, tidak termasuk 4 kerusi Bersatu yang ditandingi menggunakan logo GRS di Sabah, yang menjadikan jumlah keseluruhan kerusi yang dimenangi adalah 77 kerusi. Pakatan Harapan (PH) memenangi 82 kerusi dan Barisan Nasional 30 kerusi. Ini menjadikan Tan Sri Muhyiddin antara front runner calon Perdana Menteri.

Pada malam yang sama, saya menerima pesanan menerusi whatsapp daripada Dato’ Seri Pengelola Bijaya Diraja Istana Negara yang menjelaskan secara terperinci proses pelantikan Perdana Menteri yang mesti dipatuhi. Saya jawab ringkas ucap terima kasih dan mengambil maklum.

Mesej Dato’ Seri Pengelola Bijaya Diraja Istana Negara ini saya bacakan kepada Tan Sri Muhyiddin untuk makluman beliau. Kandungan mesej inilah yang Tan Sri Muhyiddin sebutkan secara umum semasa beliau membuat sidang media pada awal pagi 20 November 2022 setelah PN disahkan memenangi 73 kerusi Parlimen. Cuma beliau terkhilaf mengatakan telah menerima surat dari Istana Negara. Bukan surat, tetapi mesej whatsapp.

Pada pagi 20 November 2022, saya menerima sepucuk surat daripada Speaker Dewan Rakyat yang secara rasminya memperincikan proses pelantikan Perdana Menteri.

Ketua-Ketua Parti diminta untuk mengemukakan surat sokongan kepada seorang Ahli Dewan Rakyat yang dinamakan sebagai Perdana Menteri Ke-10 dan menyenaraikan Ahli-Ahli Dewan Rakyat dari parti tersebut yang memberikan sokongan. Bagi Ahli Dewan Rakyat bebas, mereka diminta mengemukakan Surat Akuan Berkanun.

Calon Perdana Menteri pula mesti mengemukakan Surat Akuan Berkanun yang mengesahkan beliau telah mendapat kepercayaan majoriti untuk dilantik sebagai Perdana Menteri dan melampirkan surat dan dokumen yang berkaitan. Semua surat dan dokumen ini mesti dihantar ke Istana Negara melalui emel, fax atau whatsapp sebelum jam 2.00 petang, 21 November 2022.

Pada petang hari yang sama, saya menerima sepucuk surat lagi daripada Speaker Dewan Rakyat yang menghendaki setiap Ahli Dewan Rakyat mengemukakan Surat Akuan Berkanun. Surat daripada Ketua Parti sahaja tidak memadai.

Saya memaklumkan perkara ini kepada Setiausaha Eksekutif PN. Kebetulan Ahli-Ahli Dewan Rakyat PN telah dipanggil untuk berkumpul di Glenmarie Resort, Shah Alam. Pesuruhjaya sumpah telah diatur untuk menyediakan surat-surat akuan berkanun untuk ditandatangani oleh Ahli-Ahli Dewan Rakyat PN.

Pada masa yang sama, 22 Ahli Dewan Rakyat GPS, 6 Ahli Dewan Rakyat GRS dan 1 Ahli Dewan Rakyat KDM yang menyokong TSMY sebagai Perdana Menteri juga telah diminta untuk menandatangani surat akuan. Selain itu, 10 Ahli Dewan Rakyat BN dan 2 Ahli Dewan Rakyat bebas juga turut menandatangani surat akuan secara berasingan.

Saya telah merujuk kepada Speaker Dewan Rakyat mengenai kedudukan Ahli-Ahli Dewan Rakyat BN kerana mereka menandatangani surat akuan tanpa kebenaran daripada parti. Beliau menjelaskan kepada saya bahawa dalam pelantikan Perdana Menteri, Ahli Dewan Rakyat secara individu mempunyai hak di bawah Perkara 43 Perlembagaan Persekutuan untuk memberi kepercayaan kepada seorang Ahli Dewan Rakyat lain untuk dilantik sebagai Perdana Menteri. Kebenaran parti tidak diperlukan.

Saya juga ditunjukkan Laporan Jawatankuasa Pilihan Khas Menimbang Rang Undang-Undang Perlembagaan (Pindaan) (No 3) 2022 yang mengesahkan bahawa tindakan seorang Ahli Dewan Rakyat yang bertentangan dengan arahan parti politik tidak dianggap bertukar parti dan beliau tidak terhenti daripada menjadi Ahli Dewan Rakyat.

Maka, surat akuan yang ditandatangani oleh 10 Ahli Dewan Rakyat BN itu adalah sah di sisi Perlembagaan Persekutuan.

Pada pagi 21 November 2022, sudah terkumpul 114 Surat Akuan Berkanun Ahli-Ahli Dewan Rakyat yang memberikan kepercayaan kepada Tan Sri Muhyiddin untuk dilantik sebagai Perdana Menteri. Staf Ibu Pejabat PN menyusun semua dokumen ini dan membuat semakan akhir di hadapan saya. Pada pukul 1.28 petang, Setiausaha Eksekutif PN telah menghantar semua dokumen ini ke Istana Negara menerusi emel dan whatsapp.

Berdasarkan maklumat awal yang saya terima daripada pihak Istana Negara, Kebawah Duli Yang Maha Mulia Seri Paduka Baginda Yang Di-Pertuan Agong (YDPA) dijangka membuat semakan dokumen-dokumen yang dihantar pada jam 2.30 petang dan jika baginda berpuas hati, majlis mengangkat sumpah Perdana Menteri Ke-10 akan diadakan pada jam 4.00 petang hari yang sama.

Pada masa itu, saya hampir pasti Tan Sri Muhyiddin akan dipanggil mengadap untuk mengangkat sumpah sebagai Perdana Menteri Malaysia Ke-10.
Namun, lebih kurang jam 1.30 petang saya mendengar pengumuman mengenai pelanjutan tempoh masa penyerahan dokumen-dokumen tersebut ke Istana Negara sehingga jam 2.00 petang keesokannya, iaitu penangguhan selama 24 jam.

Sebelum itu, Datuk Seri Anwar Ibrahim dan beberapa orang pimpinan PH telah pergi ke Hotel Seri Pacific di mana Datuk Seri Ahmad Zahid Hamidi, Pengerusi BN, dan Ahli-Ahli Dewan Rakyat BN berkumpul.

Susulan pertemuan itu, Dato’ Sri Ismail Sabri Yaakob, Perdana Menteri Sementara telah membuat kenyataan media meminta pelanjutan masa penyerahan dokumen-dokumen yang berkaitan ke Istana Negara. Perdana Menteri Sementara juga dilaporkan oleh media telah mengadap YDPA pada petang itu.

Selepas itu, saya mendengar khabar angin bahawa 10 Ahli Dewan Rakyat BN telah diarah untuk menandatangi surat menarik balik sokongan mereka kepada Tan Sri Muhyiddin. Namun, saya diberitahu mereka masih ‘intact’ menyokong Tan Sri Muhyiddin. Sekiranya mereka dipanggil mengadap oleh YDPA, mereka akan menyembah maklum kepada YDPA bahawa mereka menyokong Tan Sri Muhyiddin.

Ini kerana mereka sedar bahawa jika mereka menyokong Datuk Seri Anwar Ibrahim sebagai Perdana Menteri dan Pakatan Harapan menjadi kerajaan, mereka akan ditolak oleh akar umbi UMNO sendiri.

Mendengar penjelasan ini, saya percaya bahawa pada ketika itu Tan Sri Muhyiddin masih mempunyai sokongan majoriti, walaupun ada khabar angin sebaliknya.

Keesokannya, PN menghantar satu lagi surat akuan ke Istana Negara menjadikan jumlah keseluruhan surat akuan 115.

Dalam perkembangan yang lain, Dato’ Seri Dr Zambry Abdul Kadir, Setiausaha Agung BN, menghantar pesanan whatsapp ringkas “salam” kepada saya pada jam 12 pagi, 21 November 2022. Saya tidak membaca pesanan ini kerana mungkin telah tertidur.

Pada tengahari 21 November 2022, SUA BN menghubungi saya memberitahu bahawa wakil-wakil BN ingin berjumpa dengan Tan Sri Muhyiddin dan wakil-wakil PN di Hotel Seri Pacific. Tujuannya ialah untuk mendengar apa tawaran PN kepada BN jika BN bersetuju membentuk kerajaan bersama PN. BN telah pun mendengar tawaran PH.

Saya bertanya SUA BN adakah hal mengenai kes mahkamah Presiden UMNO akan dibincangkan. Beliau jawab tidak. Saya beritahu SUA BN yang saya akan merujuk perkara ini kepada Majlis Tertinggi PN.

Pada malam 21 November 2022, saya menerima panggilan telefon daripada Setiausaha Agung PAS yang menyampaikan pesanan Tan Sri Tuan Guru Haji Abdul Hadi Awang (TGHH) supaya perjumpaan dengan wakil-wakil BN disegerakan. Lalu saya menghantar pesanan whatsapp kepada Tan Sri Muhyiddin menyampaikan pesanan TGHH.

Beliau membaca mesej saya pada jam 6.30 pagi keesokannya dan membalas ringkas “Boleh jumpa”.

Saya terus menghantar mesej kepada SUA BN memaklumkan Tan Sri Muhyiddin sedia berjumpa pada tengahari. Perjumpaan ini diminta diadakan di “neutral ground”. Masa yang ditetapkan ialah jam 1.00 tengahari dan kemudiannya atas sebab tertentu ditunda ke jam 3.00 petang.

Lebih kurang jam 2.30 petang, Setiausaha Sulit Kanan Kepada YDPA menghubungi saya memaklumkan Tan Sri Muhyiddin dititah mengadap pada jam 4.15 petang di Istana Negara. Lalu saya menghubungi SUA BN memaklumkan pertemuan pada jam 3.00 petang terpaksa ditunda ke suatu masa lain.

Dalam sesi mengadap yang turut dihadiri oleh TGHH, Tan Sri Muhyiddin diberitahu bahawa beliau tidak memperolehi sokongan majoriti. Dikatakan 10 Ahli Dewan Rakyat BN telah menarik balik sokongan kepada beliau. Pengerusi BN sebaliknya telah menghantar surat kepada YDPA menyatakan 30 Ahli Dewan Rakyat BN menyokong DSAI sebagai PM.

Namun tiada Surat Akuan Berkanun yang dikemukakan seperti yang ditetapkan oleh pihak Istana Negara.

DSAI dikatakan mempunyai 86 surat akuan berkanun yang menyokong beliau menjadi Perdana Menteri, sementara Tan Sri Muhyiddin mempunyai 105 surat akuan berkanun (setelah ditolak 10 yang dikatakan telah tarik balik sokongan).

Oleh kerana terdapat keraguan, Tan Sri Muhyiddin mencadangkan supaya Istana Negara memanggil 10 orang Ahli Dewan Rakyat BN tersebut untuk mengadap YDPA bagi mengesahkan apa pendirian mereka yang sebenarnya. Ini juga kaedah yang sering digunapakai untuk memastikan seorang calon Perdana Menteri mempunyai sokongan majoriti jika terdapat keraguan. Cadangan ini diperkenankan oleh YDPA.

Tan Sri Muhyiddin kemudiannya dikemukakan dengan cadangan pembentukan Kerajaan Perpaduan dengan Pakatan Harapan. Beliau menyembah maklum kepada YDPA bahawa kerjasama dengan PH adalah bertentangan dengan dasar PN dan mandat pengundi. Oleh itu, beliau tidak boleh bersetuju dengan cadangan tersebut. Pendirian ini turut dipersetujui oleh TGHH.

Tan Sri Muhyiddin juga diberitahu bahawa DSAI juga berada di Istana Negara dan perancangannya ialah selepas itu akan diadakan perbincangan antara beliau dan DSAI. Tetapi oleh kerana Tan Sri Muhyiddin tidak bersetuju dengan cadangan tersebut, beliau telah meminta izin daripada YDPA untuk beredar dari Istana Negara dan pulang ke rumah.

Sebelum beredar, Tan Sri Muhyiddin telah diminta menandatangani perjanjian “Kerajaan Perpaduan” yang antara kandungannya ialah penggiliran jawatan Perdana Menteri. Beliau menurunkan tandatangan dan menyatakan tidak bersetuju.

Pada petang itu, Istana Negara mengeluarkan kenyataan 30 Ahli Dewan Rakyat BN dititah mengadap pada jam 10 pagi keesokannya. Pada masa ini saya masih menaruh harapan bahawa Tan Sri Muhyiddin boleh mendapat sokongan majoriti sekiranya benar Ahli-Ahli Dewan Rakyat BN menyembah maklum kepada YDPA bahawa mereka sebenarnya menyokong Tan Sri Muhyiddin.

Pada malam 22 November 2022, telah diatur pertemuan antara wakil-wakil PN dan wakil-wakil BN di Hotel St Regis Kuala Lumpur. Wakil-wakil PN yang diketuai oleh Tan Sri Muhyiddin telah menunggu, tetapi wakil-wakil BN tidak kunjung tiba. Rupa-rupanya ada “miscommunication”.

Saya hubungi semula SUA BN pada malam itu dan dicadangkan pertemuan dengan wakil-wakil BN diadakan pada jam 10 pagi keesokannya. Saya bertanya bukankah Ahli-Ahli Dewan Rakyat BN dititah mengadap pada masa yang sama? Saya diberitahu BN telah memohon supaya sesi mengadap tersebut ditangguhkan.

Pada pagi keesokannya, saya dimaklumkan oleh SUA BN bahawa perjumpaan dengan wakil-wakil BN terpaksa ditangguhkan ke jam 3.00 petang. Ini kerana beberapa wakil BN yang terlibat dalam perbincangan dengan PN dititah mengadap YDPA pada jam 10.00 pagi.

Turut dipanggil mengadap pagi itu ialah wakil-wakil GPS. YB Datuk Seri Fadzillah yang mewakili GPS membuat kenyataan selepas sesi mengadap tersebut bahawa GPS kekal menyokong TSMY, tetapi menyerahkan kepada budibicara YDPA untuk membuat keputusan mengenai siapa yang diperkenankan oleh baginda untuk dilantik sebagai Perdana Menteri.

Dalam perbincangan dengan wakil-wakil BN yang diketuai oleh Timbalan Pengerusi BN (Pengerusi BN tidak hadir) pada petang 23 November 2022, BN telah mengemukakan beberapa pernyataan hasrat berhubung cadangan kerjasama dengan PN. Pernyataan hasrat ini berkisar tentang jawatan-jawatan di dalam kabinet termasuk Timbalan Perdana Menteri, pelantikan senator, ahli-ahli lembaga pengarah GLC dan badan-badan berkanun serta beberapa perkara lain berhubung kerjasama dalam pilihan raya negeri.

Tan Sri Muhyiddin memberi respon bahawa PN secara dasarnya bersetuju untuk mempertimbangkan jawatan-jawatan tersebut dengan beberapa cadangan balas. Secara berseloroh, Tan Sri Muhyiddin mengingatkan mereka bahawa semasa beliau menjadi Perdana Menteri, beliau sendiri menjemput pimpinan MCA dan MIC untuk berada di dalam kabinet, walaupun nama mereka tiada di dalam senarai. Malah, jawatan TPM dan PM juga selepas itu diberikan kepada UMNO. Perbincangan berlangsung dalam suasana yang mesra dan nampak positif.

Timbalan Pengerusi BN memaklumkan bahawa beliau akan melaporkan hasil perbincangan ini dalam Mesyuarat MKT UMNO pada sebelah malamnya. Lanjutan daripada perbincangan ini, SUA PN telah menulis sepucuk surat kepada Timbalan Pengerusi BN menyatakan beberapa cadangan balas PN yang dibincangkan dalam pertemuan tersebut untuk dipertimbangkan oleh MKT UMNO dan MT BN.

Namun, pada malam 23 November 2022, SUA UMNO telah mengeluarkan satu kenyataan mengenai keputusan MKT UMNO yang bersetuju untuk membentuk Kerajaan Perpaduan TANPA PERIKATAN NASIONAL. Ini bermakna, UMNO telah membuat keputusan untuk menyertai kerajaan yang diterajui oleh PH.

Mengikut kefahaman saya, Ahli-Ahli Dewan Rakyat dari parti UMNO mestilah terlebih dahulu menyokong DSAI sebagai Perdana Menteri, barulah “Kerajaan Perpaduan” yang diterajui oleh PH boleh ditubuhkan. Saya tidak pasti samada mereka menandatangani apa-apa surat akuan berkanun menyokong DSAI sebagai Perdana Menteri seperti yang ditetapkan ke atas Tan Sri Muhyiddin.

Keesokannya, Majlis Raja-Raja mengadakan perbincangan di Istana Negara. Hasil perbincangan tersebut, DSAI telah diperkenankan untuk dilantik sebagai Perdana Menteri Malaysia Ke-10.

Inilah catatan peristiwa daripada pengalaman dan pengamatan saya secara peribadi yang terlibat secara langsung di pihak PN dalam proses pelantikan Perdana Menteri Malaysia Ke-10.

Mudah-mudahan pahat tidak lagi berbunyi. Mudah-mudahan tuduhan-tuduhan yang mengatakan Tan Sri Muhyiddin derhaka, sombong dan tidak mahu berunding tidak kedengaran lagi. Mudah-mudahan YAB Datuk Seri Anwar Ibrahim dapat menjalankan tugasnya dengan penuh berintegriti dan bertanggungjawab menggendong amanah agama, bangsa dan negara.

Kami telah melakukan yang sehabis baik mengikut peraturan dan kehendak Perlembagaan Persekutuan dalam melengkapkan proses pelantikan Perdana Menteri Ke-10 sepertimana yang ditetapkan oleh pihak Istana Negara.

Berbekalkan tawakkal dan sangka baik, kami reda.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kertas siasatan Guan Eng langgar kuarantin sudah lengkap

Polis Pulau Pinang sudah melengkapkan kertas siasatan Setiausaha Agung DAP, Lim Guan Eng berhubung dakwaan ingkar arahan kuarantin kendiri dengan menghadiri persidangan Dewan Undangan Negeri (DUN) Pulau Pinang pada 2 Sept lepas ke Pejabat Pendakwaan Pulau Pinang, baru-baru ini.

Kertas siasatan tersebut juga sudah dihantar kepada pihak pendakwaan, ia bagaimanapun belum diputuskan ketika ini berhubung kes tersebut.

Ketua Polis Pulau Pinang, Datuk Mohd Shuhaily Mohd Zain berkata ketika ini pihaknya masih menunggu arahan selanjutnya daripada Pejabat Pendakwaan Pulau Pinang untuk tindakan seterusnya.

“Pihak polis telah selesai menyiasat kes itu dengan 11 orang termasuk Lim direkodkan keterangan bagi membantu siasatan dan kertas siasatannya juga telah dihantar ke Pejabat Pendakwaan Pulau Pinang untuk tindakan seterusnya.

“Sehingga kini kertas siasatan masih belum mendapat sebarang arahan dari Pejabat Pendakwaan Pulau Pinang, siasatan kes itu dijalankan di bawah Kertas Enkuiri Polis (KEP),” katanya lapor Bernama hari ini

Pada 8 Sept, jurucakap Pemuda Gerakan Pulau Pinang Mohd Aswaad Jaafaf membuat laporan polis terhadap Guan Emg yang didakwa mengingkari peraturan kuarantin kendiri.

Laporan polis itu dibuat selepas peguam Guan Eng, Gobind Singh Deo yang mewakili bekas Ketua Menteri Pulau Pinang itu dalam perbicaraan kes rasuah membabitkan projek pembinaan terowong dasar laut, memaklumkan kepada Mahkamah Sesyen Kuala Lumpur bahawa anak guamnya itu telah diarah menjalani perintah kuarantin kendiri selama 10 hari bermula 1 hingga 10 Sept.

Bagaimanapun, Guan Eng telah menafikan dakwaan bahawa beliau telah melanggar syarat kuarantin kendiri dan berkata beliau hanya dimaklumkan pada 2 Sept berhubung perkara itu selepas menghadiri persidangan DUN.


DAP tak pecat Pua kerana tiada jawatan parti: Loke

DAP tidak memecat Penasihat Dasar Kepada Setiausaha Agung, Tony Pua kerana beliau tidak mempunyai jawatan rasmi dalam parti itu.

Namun Setiausaha Agung DAP, Anthony Loke menegaskan beliau tidak teragak-agak menegur mana-mana ahli atau pemimpin DAP jika mereka membuat kesilapan.

“Biar dinyatakan dengan jelas, ‘penasihat dasar’ bukan jawatan rasmi dalam parti. Tiada jawatan sedemikian dalam Perlembagaan parti, ia sekadar peranan penasihat,” katanya,  lapor BH, hari ini.

Sebelum ini, Naib Presiden MCA, Ti Lian Ker pula menggesa Loke memecat Pua sebagai penasihat dasarnya bagi membuktikan komitmen parti itu kepada kerajaan BN-PH.

Semalam, Pua mencetuskan kontroversi pada majlis makan malam kutipan dana PRN semasa berucap dalam bahasa Inggeris, beliau berkata penyokong PH mesti membuktikan bahawa parti berbilang kaum yang bersih dan tidak rasuah boleh melakukan lebih baik daripada gabungan rasuah seperti BN, UMNO dan Bersatu.

Susulan itu, Setiausaha Agung UMNO, Datuk Asyraf Wajdi Dusuki mendesak DAP agar tidak menamakan Pua sebagai calon parti itu untuk bertanding pada PRN akan datang.

Loke turut mengesahkan bekas setiausaha publisiti DAP itu bukan calon bagi pilihan raya negeri (PRN) bagi mana-mana DUN di enam negeri yang dijadual berlangsung tidak lama lagi.

Katanya, bekas Ahli Parlimen Damansara itu sendiri tidak berminat untuk bertanding dalam pilihan raya.

“Kami tidak berhasrat mencalonkannya,” katanya.


Kenaikkan OPR tekan rakyat yang sudah dibebani inflasi, kata penganalisis

Rakyat yang sudah dibebani kenaikkan harga barang pasti akan menerima kesan paling besar susulan tindakan Bank Negara Malaysia (BNM) mengumumkan kenaikkan Kadar Dasar Semalaman (OPR) baru-baru ini.

Penganalisis ekonomi, Aimi Zulhazmi Abdul menyifatkan langkah berterusan menaikkan OPR tidak akan membantu rakyat yang sudah merasai bebanan peningkatan kos sara hidup, malah menggesa BNM mencari pendekatan baharu untuk menurunkan inflasi yang sedang dihadapi negara ketika ini.

“BNM perlu tampil dengan penyelesaian yang lebih berkesan dan bukannya menaikkan kadar OPR secara tiba-tiba terutama apabila hampir mencecah 3% seperti tahun 2019.

“Pelarasan faedah itu sudah pasti membebankan rakyat apatah lagi kos sara hidup yang telah meningkat secara kumulatif dari 2019 hingga sekarang,” kata Aimi, yang juga Profesor Madya di Sekolah Perniagaan UniKL dipetik laporan MalayMail sebelum ini.

Aimi juga tidak menolak kenaikan OPR mungkin berpotensi mengakibatkan lebih banyak peningkatan pinjaman tidak berbayar, di samping peningkatan kadar inflasi yang sudah meningkat.

““Secara teorinya, menaikkan OPR adalah bertujuan untuk mengurangkan inflasi, tetapi ia mesti dikendalikan dengan berhati-hati kerana kita tidak mahu ia membebankan peminjam dan perniagaan individu,” tambahnya lagi.

Ujarnya lagi, peningkatan sedikit inflasi sudah cukup untuk mengganggu usaha dalam memulihkan ekonomi Malaysia yang sedang bangkit daripada penularan pandemik Covid-19 selama hampir dua tahun lebih.

Aimi juga menekankan kejatuhan nilai mata wang Malaysia telah mengakibatkan kenaikan harga makanan import; jika jumlah makanan import pada asalnya berjumlah RM55 bilion, maka ia akan meningkat kepada RM63 bilion pada tahun lalu.

Hal ini ujarnya tidak memberi petanda baik kepada Malaysia kerana ia merupakan pengimport makanan bersih (negara yang nilai makanan importnya lebih tinggi daripada makanan eksportnya).

BNM menaikkan OPR sebanyak 25 mata asas kepada 2.50 peratus yang merupakan kenaikan ketiga berturut-turut bagi tahun ini.

Kemungkinan kenaikan OPR selanjutnya adalah tinggi, walaupun bank pusat juga berjanji bahawa ia tidak akan mengambil sikap agresif dalam melaraskan kadar.


Hasil kerajaan berkurang, dividen Petronas lebih rendah berbanding 2019

Faedah dan perolehan daripada pelaburan adalah penyumbang utama bagi hasil bukan cukai bagi tahun 2020, iaitu berjumlah RM46.07 bilion atau 74.2 peratus daripada keseluruhan hasil bukan cukai.

Amaun ini berkurangan sebanyak RM13.99 bilion atau 23.3 peratus berbanding RM60.06 bilion pada tahun 2019, menurut Laporan Ketua Audit Negara (LKAN) mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020, yang dibentang di Dewan Rakyat, hari ini

“Pengurangan ini disebabkan terimaan dividen lebih rendah daripada syarikat Petroliam Nasional Bhd (Petronas) iaitu sebanyak RM34 bilion berbanding RM54 bilion pada tahun 2019,” kata laporan itu menurut Bernama.

Selain itu, lesen, bayaran pendaftaran dan permit menjadi penyumbang kedua terbesar bagi hasil bukan cukai.

“Penurunan hasil di bawah kategori ini adalah disebabkan oleh pengurangan terimaan royalti petroleum sejumlah RM1.58 bilion menjadi RM4.20 bilion pada tahun 2020 berbanding RM5.78 bilion pada tahun 2019.

“Prestasi perbelanjaan sebenar berjumlah RM224.60 bilion atau 99.1 peratus iaitu menurun RM38.74 bilion atau 14.7 peratus berbanding RM263.34 bilion pada tahun 2019.

“Perbelanjaan emolumen berjumlah RM82.99 bilion berbanding RM80.53 bilion pada tahun 2019 iaitu peningkatan sejumlah RM2.46 bilion atau 3.1 peratus,” katanya.

Sementara itu, sejumlah RM61.07 bilion dipindahkan ke Kumpulan Wang Pembangunan, manakala RM38.02 bilion dipindahkan ke Kumpulan Wang Covid-19.

Analisis Audit terhadap pinjaman kasar berjumlah RM194.55 bilion yang diterima pada tahun 2020 mendapati sejumlah RM98.06 bilion atau 50.4 peratus daripadanya digunakan untuk bayaran balik prinsipal pinjaman yang matang pada tahun 2020.

Bayaran balik prinsipal meningkat sejumlah RM15.00 bilion atau 18.1 peratus berbanding tahun 2019, berjumlah RM83.050 bilion.

Sejumlah RM97.73 bilion atau 99.7 peratus adalah bayaran balik pinjaman dalam negeri, manakala RM0.33 bilion atau 0.3 peratus adalah bayaran balik hutang luar negeri.

“Perkara ini menunjukkan kebergantungan kerajaan terhadap pinjaman baharu untuk membiayai bayaran balik prinsipal pinjaman yang matang.

“Dalam jangka masa panjang, bebanan kewangan negara akan bertambah untuk pembayaran kos pinjaman menyebabkan peruntukan mengurus untuk perolehan bekalan dan perkhidmatan serta pembelian aset akan berkurangan,” katanya.

Menurut laporan itu, jumlah bayaran liabiliti kerajaan bagi tahun 2020 berjumlah RM106.323 bilion atau 54.6 peratus daripada keseluruhan terimaan pinjaman kasar tahun kewangan 2020 [2019: RM89.288 bilion (64.4 peratus).


Rakyat dalam krisis tak perlukan formula : Azmin

Bekas Menteri Hal Ehwal Ekonomi, Datuk Mohamed Azmin Ali menegaskan ketika rakyat sedang berdepan krisis kenaikan kos sara hidup, mereka tidak memerlukan sebarang formula.

Sebaliknya beliau berkata, rakyat memerlukan penyelesaian terhadap isu-isu ekonomi yang berbangkit itu.

“Kementerian Ekonomi sekarang kurang taring, kepimpinan juga kurang taring. Tiada apa yang bergerak. Yang ada ialah formula, tetapi rakyat dalam keadaan krisis tidak memerlukan formula.

“Rakyat inginkan pelaksanaan dan penyelesaian terhadap isu-isu ekonomi yang berbangkit,” katanya, lapor MalaysiaNow.

Katanya, Kementerian Ekonomi di bawah Rafizi Ramli kini tidak lagi mempunyai kuasa dan portfolio yang besar di mana ketika ini kementerian tersebut hanya tertumpu pada isu-isu dasar manakala agensi dan jabatan yang dahulunya diletakkan di bawah pengawasannya dikeluarkan.

“Mungkin Perdana Menteri, Datuk Seri Anwar Ibrahim tidak mahu memberi kuasa kepada Rafizi.

“Kementerian Ekonomi sudah balik kepada keadaan asal iaitu hanya bekerjasama dengan Jabatan Perangkaan (DOSM), meneliti angka dan data tetapi tidak terlibat secara terus untuk melihat diversifikasi ekonomi,” katanya.

Kementerian Hal Ehwal Ekonomi pertama kali diwujudkan pada 2018 selepas Pakatan Harapan (PH) berjaya membentuk kerajaan di bawah pimpin Tun Dr Mahathir Mohamad.

Azmin dilantik menerajui kementerian itu di mana agensi penting seperti Felda, Risda dan Felcra diletakkan di bawah pengawasannya.

Mengulas lanjut, Azmin berkata, Halal Development Corporation (HDC) juga dipantau oleh kementeriannya bagi membantu perkembangan industri halal yang sebelum ini banyak dikaitkan dengan Jabatan Kemajuan Agama Islam (Jakim).

“Industri halal cukup besar dengan nilai trilion dolar Amerika. Ia membabitkan bahan mentah, kewangan dan bekalan sehinggalah produk akhir. Oleh kerana rantaiannya luas, kita membawa HDC untuk diletakkan di bawah kementerian.

“Inilah kebijaksanaan Dr Mahathir yang melihat ekonomi dalam konteks yang lebih besar,” katanya.

Carian dalam laman sesawang kementerian diterajui Rafizi itu menunjukkan ia mempunyai satu jabatan iaitu DOSM dan lima koridor ekonomi.

Tujuh syarikat berkaitan kerajaan dan kesemua syarikat perbadanan ekonomi negeri turut diletakkan di bawah kementerian berkenaan.

Sebelum 2018, hal ehwal ekonomi diletakkan di bawah Jabatan Perdana Menteri (PMO) tanpa kementerian khusus.

Menurut Azmin, keputusan untuk mewujudkan kementerian khusus untuk memantau perihal ekonomi ialah kerana kepelbagaian ekonomi negara yang tidak hanya tertumpu soal perdagangan dan pelaburan.

Kementerian itu dimasukkan semula ke dalam PMO semasa pentadbiran Tan Sri Muhyiddin Yassin yang melantik Datuk Seri Mustapa Mohamed sebagai menteri yang bertanggungjawab terhadap portfolio tersebut.


Jangkitan baharu turun, bawah 3,000 kes terendah sejak Mei

Sebanyak 2,589 jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari ini. Angka di bawah 3,000 kes itu adalah yang terendah sejak Mei lalu.

Kali terakhir negara merekodkan jumlah jangkitan harian terendah di bawah 3,000 kes ialah pada 3 Mei lalu iaitu sebanyak 2,500 kes, dengan paling tinggi sebanyak 24,599 kes pada 26 Ogos lalu.

Jumlah jangkitan terendah yang dicatat di bawah 3,000 kes sepanjang 1 Januari lalu hingga hari ini ialah sebanyak 941 kes pada 29 Mac lalu.

Ketua Pengarah Kesihatan Tan Sri Dr Noor Hisham Abdullah berkata, jangkitan harian terbaharu hari ini meningkat berbanding 3,108 kes yang dilaporkan dalam tempoh sama semalam, menjadikan kumulatif positif yang dikesan sehingga kini sebanyak 2,721,544 kes, dengan sehingga semalam 2,634,381 pesakit sembuh, dan 31,092 meninggal dunia.

Terdahulu, Menteri Kesihatan Khairy Jamaluddin berkata hasil saringan yang dijalankan KKM di pusat pemindahan sementara banjir juga sudah merekodkan 181 kes positif dan dijangka akan berlaku pertambahan.

Sehingga semalam, 53,482 kes masih aktif, dengan 45,147 pesakit menjalani kuarantin di rumah; 4,013 ditempatkan di PKRC; 3,932 dimasukkan ke hospital; dan 390 dirawat di ICU, dengan 211 daripadanya memerlukan alat bantuan pernafasan.

Menurut laman sesawang Covidnow KKM, sebanyak 252 kluster Covid-19 di seluruh negara masih aktif dengan 130 daripadanya melibatkan kluster baerkaitan tempat kerja.

Sementara itu, beliau berkata kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah 0.92.

Hanya dua negeri mencatat nilai Rt melebihi 0.99 iaitu Pulau Pinang dan Pahang yang mencatat 1.00, manakala terendah adalah di Sarawak dengan Rt 0.74.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Statistik pemberian dos penggalak bagi setiap negeri sehingga 19 Disember 2021.


Malaysia antara negara pilihan ledakan saham di Asia Tenggara

Ketika ekuiti global bergelut selepas retorik pendirian agresif terbaru Rizab Persekutuan (Fed) Amerika Syarikat (AS), prospek pertumbuhan Asia Tenggara menjadikan rantau ini sebagai kegemaran pelabur.

Man Group Plc, BNP Paribas SA dan Credit Suisse Group AG adalah antara yang menggembar-gemburkan daya tahan rantau ini selepas ulasan di Jackson Hole menghidupkan semula penjualan di seluruh dunia sepanjang minggu lalu.

Penanda aras Indeks MSCI Asean telah menunjukkan prestasi yang lebih baik daripada Indeks MSCI Asia-Pasifik yang lebih luas dan bersedia untuk mengatasi prestasi pengukur saham global untuk suku ketiga berturut-turut.

Kenaikan harga yang semakin meningkat menunjukkan pembukaan semula Asia Tenggara yang membawa kembali segerombolan pelancong, serta permintaan domestik yang berkembang pesat yang membantu melindunginya daripada kemerosotan global.

Dan dengan kesan daripada eksport komoditi, prospek pendapatan rantau ini kelihatan lebih menjanjikan berbanding kebanyakan pasaran yang dihimpit oleh penggunaan yang perlahan dan peningkatan kos.

“Kami mempunyai banyak permintaan terpendam di sini,” kata Ketua Ekuiti Asia-Pasifik Robeco Hong Kong Ltd, Joshua Crabb.

“Pelaburan langsung asing sedang berlaku, pembukaan terus berlaku dan situasi struktur jangka panjang adalah agak positif. Pasaran sangat berdaya tahan dalam menghadapi apa yang biasanya akan mengakibatkan penjualan yang dramatik. Itu bagi saya, adalah keyakinan yang sebenar.

Kebanyakan ekonomi terbesar di rantau ini dijangka berkembang sekurang-kurangnya lima peratus tahun ini, menurut anggaran yang disusun oleh Bloomberg, dengan pemansuhan sekatan era pandemik menawarkan rangsangan utama.

Malaysia lebih dua kali ganda sasaran tahunannya untuk kedatangan pelancong berikutan peningkatan dalam beberapa bulan kebelakangan ini, manakala Thailand menjangka meraih AS$11 bilion daripada lonjakan pelawat asing pada separuh kedua 2022.

Kebangkitan itu berbeza sekali dengan China, di mana penutupan bandar besar Chengdu telah menimbulkan kesan negatif terhadap ekonominya dan pasaran Asia Utara yang bergantung kepada eksport.

“Kami kekal fokus pada pasaran India dan Asia Tenggara,” kata Ketua Penyelidikan Ekuiti Asia-Pasifik BNP Paribas, Manishi Raychaudhuri, kepada Bloomberg TV.

“Ini bukan sahaja berkembang dari segi kebangkitan ekonomi selepas Covid, tetapi juga berkembang dengan kuat dari segi anggaran pendapatan.”

Pandangan sedemikian disuarakan oleh pakar strategi Credit Suisse, yang dalam satu nota minggu lalu berkata mereka kekal melihat lebih potensi di Asean, dengan pasaran kegemaran ialah Thailand. Korea Selatan dan Taiwan pasaran paling utama mereka.

Komposisi penanda aras ekuiti Asia Tenggara – wajaran teknologi rendah dan nisbah saham bank yang agak tinggi – juga menggalakkan dalam persekitaran kadar faedah global yang semakin meningkat.


AS benar pelancong lengkap divaksin masuk mulai November

Pentadbiran Joe Biden bakal membuka kembali Amerika Syarikat (AS) kepada semua pelancong asing mulai November ini, termasuk rakyat dari 33 negara yang sebelum ini dilarang memasuki negara itu susulan jangkitan Covid-yang tinggi.

Bagaimanapun, kebenaran itu diberi kepada pelancong asing yang masuk ke AS menggunakan pesawat dengan syarat telah melengkapkan suntikan vaksin Covid-19 selain perlu menjalani ujian saringan sebaik tiba di negara itu.

Pembukaan semula perjalanan udara negara itu kepada pelancong asing bermula awal November ini adalah yang pertama kali dibuat sejak pandemik Covid-19 melanda negara itu tahun lalu.

November ini semua warga asing akan dibenar memasuki AS sekiranya mereka telah menerima sepenuhnya vaksin Covid-19 dan dapat menunjukkan bukti vaksinasi sebelum menaiki penerbangan ke AS, kata penyelaras Covid White House, Jeffrey Zients.

AS sebelum ini mengenakan perintah sekatan kemasukan pengembara dari sebahagian besar negara di dunia, termasuk jutaan warga asing yang mempunyai saudara-mara atau hubungan perniagaan di negara itu.

Larangan kemasukan pertama dikenakan terhadap China pada Januari 2020, sebelum dilanjutkan kepada puluhan negara lain, bagi mengekang penularan Covid-19.

Keputusan terbaharu itu membolehkan rakyat asing dari lebih 150 negara memasuki AS namun perlu mematuhi syarat ditetapkan itu.

Jumlah kes positif dan kematian di AS melonjak sejak Jun susulan penularan meluas varian Delta, khususnya dalam kalangan individu yang tidak divaksin. Hampir 29,000 kes dilaporkan pada Ahad.

Bagaimanapun, masih belum jelas apakah peraturan itu hanya membabitkan vaksin yang dipersetujui AS atau sebaliknya, dengan Zients mengatakan bahawa ia akan ditentukan oleh Pusat Kawalan dan Pencegahan Penyakit (CDC). – Agensi


41 kematian semalam, 13 kluster tempat kerja dikesan, lapor KKM

Empat puluh satu pesakit Covid-19 di 13 negeri meninggal dunia dalam tempoh 24 jam semalam, meningkat hampir sekali ganda berbanding 28 kes pada Rabu, menjadikan kumulatif sejak awal tahun lalu meningkat kepada 30,787 kes.

Jumlah itu termasuk enam kes pesakit meninggal dunia sebelum bantuan perubatan dapat diberikan atau ’brought in death’ (BID), menjadikan keseluruhannya 6,226 kes BID.

Selangor merekodkan jumlah kematian tertinggi sebanyak enam kes, menjadikan keseluruhannya sehingga semalam seramai 9,845 pesakit Covid-19 di negeri itu meninggal dunia, termasuk 2,091 kes BID.

Sehingga semalam, negeri itu mencatat 766,003 kumulatif kes positif termasuk 1,585 kes import, dengan 738,729 pesakit telah sembuh, selain mencatat 17,429 kes aktif.

Daripada jumlah kes aktif itu sebanyak 15,310 pesakit kini sedang menjalani kuarantin di rumah; 1,085 ditempatkan di PKRC; 957 dimasukkan ke hospital; dan 77 pesakit dirawat di unit rawatan rapi (ICU), dengan 49 daripadanya memerlukan alat bantuan pernafasan.

Negeri itu turut mencatat 74 kluster yang masih aktif, termasuk enam kluster yang dikesan semalam membabitkan lima penularan di tempat kerja dan satu kluster pendidikan melibatkan Putrajaya, Hulu Langat, Kuala Langat dan Sepang dengan 10 kes positif Covid-19.

Lima lagi kluster yang dikesan semalam membabitkan dua di daerah Sabak Bernam, dan masing-masing satu di daerah Klang, Kuala Langat dan Klang/Gombak, yang keseluruhannya melibatkan 107 jangkitan positif.

Bagi kes kematian di negeri-negeri lain semalam, Perak dan Sarawak masing-masing mencatat lima kes; diikuti masing-masing empat kes di Johor, Kelantan dan Pulau Pinang, manakala Kedah, Sabah dan Terengganu pula masing-masing merekodkan tiga kematian.

Melaka, Pahang, Perlis dan Kuala Lumpur pula masing-masing mencatat satu kes, sementara tiada kes kematian dilaporkan di Negeri Sembilan, Labuan dan Putrajaya.

Sejak awal tahun lalu sehingga semalam seramai 2,678,465 telah dijangkiti Covid-19, dengan 2,586,822 daripadanya telah sembuh, dan 60,856 kes lagi masih aktif. Jumlah kes positif itu turut melibatkan 6,080 kes import.

Daripada jumlah kes aktif itu, 49,791 pesakit sedang menjalani kuarantin di rumah; 5,901 ditempatkan di PKRC; 4,745 dimasukkan ke hospital; dan 419 pesakit dirawat di ICU, dengan 232 daripadanya memerlukan alat bantuan pernafasan.

Sementara itu, 17 daripada 254 kluster yang masih aktif dan dikesan dalam tempoh 24 jam sehingga 12 tengah hari semalam, melibatkan 13 kluster tempat kerja; dan empat kluster pendidikan yang keseluruhannya membabitkan 435 jangkitan positif.

Kluster baharu itu melibatkan enam di Selangor; masing-masing dua di Negeri Sembilan, Johor dan Putrajaya; dan masing-masing satu di Labuan, Sabah, Kedah, Perak dan Melaka.


Dua kemungkinan keputusan mahkamah setelah Najib kemuka bukti baharu

Seorang peguam hari ini menampilkan dua kemungkinan yang akan berlaku pada 7 Disember ini di mana mahkamah akan mendengar permohonan Datuk Seri Najib Razak yang mengemukakan bukti baharu berhubung kes penyelewengan dana RM42 juta milik SRC International Sdn Bhd (SRC).

Peguam Mohamed Haniff Khatri Abdulla menggariskan ada dua kemungkinan yang boleh berlaku dari segi kedaulatan undang-undang berhubung permohonan bekas Perdana Menteri itu pada 7 Disember ini.

Dua kemungkinan itu menurutnya ialah:

a. Jika mana-mana pihak memohon masa untuk failkan afidavit yang perlu untuk menampilkan fakta lanjutan berkaitan permohonan itu, dan dapat meyakinkan Mahkamah Rayuan bahawa permohonan itu perlu ditangguhkan pendengarannya untuk tujuan itu, maka bicara permohonan itu masih boleh lagi ditangguh, dan oleh yang demikian tarikh keputusan rayuan juga akan secara susulan ditangguh sehingga selepas pendengaran permohonan itu, atau

b. Jika Mahkamah Rayuan teruskan dengan bicara permohonan pada 7 Disember ini, maka:

i. Selepas mendengar permohonan itu, dan jika Mahkamah Rayuan itu tidak berpuas hati bahawa Najib telah berjaya memenuhi semua elemen wajib yang diperlukan di bawah prinsip undang-undang untuk membolehkan penganugerahan kebenaran bagi tujuan penampilan keterangan baru, maka permohanan itu boleh ditolak, dan keputusan rayuan diteruskan penganugerahan pada 8 Disember atau,

ii. Selepas mendengar permohonan itu, dan jika Mahkamah Rayuan berpuas hati bahawa Najib telah berjaya memenuhi kesemua elemen wajib yang diperlukan di bawah prinsip undang-undang untuk membolehkan penganugerahan kebenaran bagi tujuan penampilan keterangan baru, maka permohanan itu boleh dibenarkan dengan arahan lanjut berkaitan penerimaan dan pengambilan mana-mana keterangan baru oleh Mahkamah Rayuan yang berkemungkinan akan memerlukan penetapan tarikh pendengaran keterangan baru sebelum keputusan rayuan diberikan, dan oleh itu keputusan rayuan juga akan secara susulan ditangguh sehingga selepas proses penerimaan dan pengambilan keterangan baru itu.

Terdahulu, mahkamah akan mendengar permohonan Najib yang mengemukakan bukti baharu berhubung kes itu pada 7 Disember, sehari sebelum keputusan rayuannya bersabit hukuman penjara dan denda yang dijatuhkan Mahkamah Tinggi.

Keputusan rayuan Najib mengetepikan sabitan dan hukuman itu akan diputuskan pada 8 Disember ini, tetapi Najib pada saat akhir membuat permohonan untuk memasukkan bukti baharu melibatkan pembabitan keluarga bekas Gabenor Bank Negara, Tan Sri Dr Zeti Akhtar Aziz dan ahli perniagaan dalam buruan Low Taek Jho atau Jho Low.

Pada 28 Julai tahun lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC.

Hakim Mahkamah Tinggi, Mohd Nazlan Mohd Ghazali, memerintahkan bekas Perdana Menteri itu dijatuhi hukuman penjara 10 tahun masing-masing bagi tiga tuduhan pecah amanah.

Beliau juga menjatuhkan hukuman penjara 12 tahun dan denda RM210 juta atau tambahan lima tahun penjara jika gagal membayarnya kepada Ahli Parlimen Pekan itu bagi satu tuduhan menyalahgunakan kedudukan.

Mengulas lanjut, Haniff Khatri berkata setiap kemungkinan ini adalah berpandukan kepada prinsip Kedaulatan Undang-Undang yang dijamin di bawah Perlembagaan Persekutuan kepada semua individu yang menghadapi proses perundangan jenayah di negara ini.

“Rakyat Malaysia adalah disarankan memahami dan sabar menanti proses keadilan jenayah pada 7 Disember tanpa dengan tergesa-gesa menampilkan mana-mana persepsi negatif terhadap mana-mana pihak,” katanya.


Mahkamah benar Bung Moktar, Zizie Izette tangguh bela diri kes rasuah

Mahkamah Tinggi Kuala Lumpur hari ini (23 September 2022) membenarkan Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette Abd Samad menangguhkan keterangan bela diri bagi pertuduhan rasuah RM2.8 juta berkaitan pelaburan Felcra dalam Unit Amanah Public Mutual.

Hakim Datuk Collin Lawrence Sequerah membenarkan permohonan menangguhkan perbicaraan yang sepatutnya didengar di Mahkamah Sesyen hari ini sementara menunggu permohonan semakan jenayah diputuskan.

Bung Moktar dan Zizie memfailkan permohonan secara berasingan Isnin lalu antara lain memohon Mahkamah Tinggi memanggil dan memeriksa rekod prosiding perbicaraan di Mahkamah Sesyen yang mendengar dan memerintahkan mereka membela diri terhadap pertuduhan rasuah dan bersubahat.

Dalam permohonan itu, kedua-duanya memohon perintah Mahkamah Tinggi mengetepikan keputusan Mahkamah Sesyen yang dibuat pada 2 September lalu, menurut Utusan.

Kedua-dua pemohon menyatakan, hakim bicara terkhilaf dari segi undang-undang dan fakta apabila memutuskan pihak pendakwaan berjaya membuktikan pemohon menerima suapan daripada dua ejen pelaburan yang merupakan saksi utama dalam kes tersebut.

Dalam notis usulnya, Zizie memohon Mahkamah Tinggi menyemak keputusan Mahkamah Sesyen yang mendapati pihak pendakwaan berjaya membuktikan kes prima facie terhadap intipati pertuduhan di bawah Seksyen 17(a) Akta Suruhanjaya Pencegahan Rasuah Malaysia.

Sementara itu, Hakim Rozina Ayob menetapkan keterangan bela diri kedua-duanya didengar pada satu tarikh yang akan dijadual semula dan menetapkan Isnin ini bagi sebutan kes untuk mengetahui perkembangan permohonan semakan.

Terdahulu, di hadapan Hakim Collin, peguam M Athimulan memohon perbicaraan di Mahkamah Sesyen ditangguhkan sementara menunggu permohonan semakan didengar dan diputuskan.

Kata peguam bela, anak guamnya Zizie memfailkan permohonan tersebut Isnin lalu dan hari ini ditetapkan untuk pengurusan kes.

Bung Moktar turut memfailkan permohonan serupa manakjala pengurusan kes di hadapan Pesuruhjaya Kehakiman Datuk Azhar Abdul Hamid ditetapkan pada Isnin ini.

Athimulan berkata pihak pembelaan akan memfailkan permohonan rasmi agar kedua-dua notis usul disatukan dan didengar di hadapan seorang hakim.

“Kami tidak tahu sama ada pihak pendakwaan akan memfailkan bantahan atau afidavit berkaitan permohonan semakan,” katanya.

Dalam pada itu, Timbalan Pendakwa Raya Datuk Faridz Gohim Abdullah memaklumkan, pihaknya akan memfailkan permohonan bantahan selepas memperoleh perintah penyatuan daripada mahkamah.

“Kami tiada bantahan terhadap permohonan penangguhan perbicaraan namun ia tertakluk kepada hakim Mahkamah Sesyen,” ujarnya.

Hari ini, Zizie dijadual membela diri terhadap pertuduhan bersubahat dengan suaminya menerima rasuah RM2.8 juta berkaitan pelaburan Felcra dalam unit amanah Public Mutual.

Pada 2 September lalu, Mahkamah Sesyen memerintahkan kedua-duanya membela diri selepas berpuas hati pihak pendakwaan berjaya membuktikan kes prima facie terhadap mereka.

Pasangan suami isteri itu dijadual memberi keterangan secara bersumpah dari kandang saksi dengan pendakwaan diberikan peluang untuk menyoalnya semasa pemeriksaan balas.

Bung Moktar, 64, didakwa atas dua tuduhan menerima rasuah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar yang ketika itu Pengerusi Bukan Eksekutif Felcra didakwa menerima rasuah daripada Madhi Abdul Hamid melalui Zizie di Public Bank cawangan Taman Melawati, antara pukul 12.30 tengah hari dan 5 petang 12 Jun 2015.

Bung Moktar juga mengaku tidak bersalah menerima suapan wang tunai RM335,500 daripada Norhaili Ahmad Mokhtar, di bawah nama Zizie atas sebab sama dan di tempat sama pada 19 Jun 2015.

Zizie, 44, mengaku tidak bersalah atas tiga tuduhan bersubahat dengan suaminya berhubung perkara itu di tempat, tarikh dan masa yang sama.


Pemuda UMNO cadang KJ dilantik sebagai TPM, bukan Tok Mat

Jika Khairy Jamaluddin Abu Bakar berjaya memenangi kerusi Parlimen Sungai Buloh pada Pilihan Raya Umum Ke-15 (PRU-15) 19 November ini, mungkin UMNO boleh menimbang untuk melantiknya sebagai Timbalan Perdana Menteri (TPM) selepas ini.

Cadangan itu disuarakan Exco Pemuda UMNO, Datuk Muhamad Muqharabbin Mokhtarrudin yang meminta partinya menimbang untuk melantik Khairy menjadi pemimpin nombor dua negara dan bukannya Timbalan Presiden, Datuk Seri Mohamad Hasan atau dikenali sebagai Tok Mat.

“Saya percaya, seandainya ini dapat dijanjikan, rakyat Malaysia dan pengundi muda khususnya akan melihat sebuah jaminan perubahan besar parti UMNO dan Barisan Nasional (BN).

“Saya melihat bagaimana Khairy begitu diterima orang Sungai Buloh, seolah-seolah kini hanya Sungai Buloh sahaja yang ada pilihan raya.

“Ini jelas, kenapa KJ (Khairy) diterima oleh setiap golongan lapisan masyarakat. Ini adalah kerana kejayaan luar biasa beliau di setiap kementerian yang ditunjanginya,” katanya dalam kenyataan, hari ini.

Untuk rekod, secara tradisinya seorang TPM yang dilantik dalam kerajaan adalah individu yang memegang jawatan Timbalan Presiden dalam sesebuah parti tersebut.

Selain itu, Muqharabbin berkata, orang muda mahu melihat perubahan landskap politik dalam setiap parti, justeru BN perlu berani menonjolkan dinamik dengan memberi ruang kepada pemimpin muda seperti Khairy.

“Saya yakin, seandainya Datuk Seri Ismail Sabri Yaakob, yang sudah diputuskan parti sebagai Perdana Menteri, berani dan yakin meletakkan Khairy sebagai calon Timbalan Perdana Menteri, Saya percaya sepenuhnya, dengan izin Allah, Barisan Nasional akan menang besar.

“Ini kerana Malaysia akan dipimpin oleh pemimpin yang berwibawa di peringkat lokal bahkan juga antarabangsa,” katanya lagi.

Terdahulu, Khairy menyuarakan hasrat memimpin UMNO dan seterusnya menjadi Perdana Menteri, satu hari nanti.

Pertama kali menyatakannya secara terbuka, Khairy menggunakan pentas ceramah di Taman Saujana Utama, Sungai Buloh malam tadi, bagi meraih sokongan pengundi di Parlimen itu untuk memilihnya pada PRU-15 nanti.


Amerika tangguh jual empat dron perang Grey Eagle kepada Ukraine

Rancangan pentadbiran Biden untuk menjual empat dron boleh membawa senjata besar kepada Ukraine ditangguh kerana bimbang peralatan pengawasannya yang canggih mungkin jatuh ke tangan musuh, menurut dua orang yang mengetahui perkara itu.

Bantahan teknikal terhadap penjualan itu dibangkitkan semasa semakan lebih mendalam oleh Pentadbiran Keselamatan Teknologi Pertahanan Pentagon yang dipertanggungjawabkan untuk memastikan teknologi bernilai tinggi selamat daripada tangan musuh. Rancangan itu diluluskan Rumah Putih, Mac lalu.

Rancangan untuk menjual empat dron MQ-1C Grey Eagle kepada Ukraine yang boleh dibekalkan dengan peluru berpandu Hellfire bagi kegunaan medan perang menentang Russia pertama kali dilaporkan oleh Reuters awal bulan Jun.

Bantahan terhadap rancangan itu menyusul kerana bimbang radar dan peralatan pengawasan dipasang pada dron berkenaan boleh menimbulkan risiko keselamatan bagi Amerika Syarikat (AS) jika ia jatuh ke tangan Russia.

Sumber itu berkata pertimbangan ini telah diabaikan dalam semakan awal tetapi muncul dalam mesyuarat di Pentagon lewat minggu lalu.

“Semakan keselamatan teknologi adalah amalan standard untuk pemindahan artikel pertahanan AS kepada semua rakan kongsi antarabangsa.

“Semua kes disemak secara individu atas merit mereka sendiri. Melalui proses yang ditetapkan, kebimbangan keselamatan negara diserahkan kepada pihak berkuasa yang meluluskan,” kata jurucakap Pentagon, Sue Gough.

Keputusan sama ada untuk meneruskan atau tidak perjanjian itu kini sedang dikaji secara lebih terperinci dalam rantaian perintah di Pentagon, tetapi tempoh untuk sebarang keputusan tidak pasti, kata salah seorang pegawai AS.

Satu penyelesaian untuk meneruskan jualan adalah menukar pakej radar dan sensor sedia ada untuk peralatan yang kurang canggih, tetapi itu boleh mengambil masa berbulan-bulan untuk disiapkan, kata satu sumber.

Jika kes untuk menjual dron itu dibenarkan, Kongres akan diberi peluang untuk menyekatnya, walaupun itu dilihat sebagai tidak mungkin.

Empat dron Gray Eagle buatan General Atomics pada awalnya dijadualkan diserahkan kepada tentera AS, kata orang yang biasa dengan proses itu.

Menurut dokumen belanjawan Pentagon, Grey Eagles berharga $10 juta setiap satu. – Reuters


Qatar tuan rumah pertama Piala Dunia kalah aksi pembukaan

Ecuador menundukkan tuan rumah Piala Dunia, Qatar 2-0 dalam Kumpulan A, awal pagi ini waktu Malaysia, dengan dua gol daripada penyerang veteran Enner Valencia – sekali gus menjadikan kekalahan pertama perlawanan pembukaan buat negara tuan rumah dalam sejarah kejohanan itu.

Penjaring terbanyak Ecuador sepanjang masa, digelar “Superman” di tempat sendiri, menjaringkan penalti dan menambah satu lagi menerusi tandukan pada minit ke-31 yang diambil dengan baik untuk memberikan negara Amerika Selatan mendahului pada babak masa pertama.

Kekalahan boleh menjadi lebih teruk bagi tuan rumah di hadapan 67,372 penonton di Stadium Al Bayt yang berbentuk khemah, jika tandukan Valencia, 33, yang menerjah jaring pada seawal minit ketiga diambil kira.

Dia didapati ‘offside’ terlebih dahulu sebelum melakukan tandukan itu.

Penjaga gawang Qatar, Saad Alsheeb, tersadung kaki Valencia di kotak penalti, menghadiahkan peluang buat Ecuador mendahului pada minit ke-16.

Peluang kedua muncul apabila Valencia yang tidak diawasi dengan teliti, menunjukkan teknik hebat membongkok dan mengambil hantaran lintang Angelo Preciado, untuk menanduk melepasi Alsheeb.

Bagaimanapun, kedua-dua pasukan bermain dengan rentak perlahan, ketika ramai warga Qatar meninggalkan stadium sebelum tamat perlawanan, ketika penyokong Ecuador melaungkan “ole”.

Walaupun mengambil masa yang lama untuk berlatih, termasuk menerusi kem musim panas di Eropah, Qatar kelihatan tidak mampu menyaingi Ecuador.

Almoez Ali mempunyai peluang terbaik mereka pada penghujung separuh masa pertama, namun tandukannya tersasar.

Mohammed Muntari juga melepaskan Qatar pada minit-minit akhir.

Kedua-dua pasukan kini perlu menentang Senegal dan Belanda di peringkat kumpulan, dengan peluang Qatar untuk mengutip mata atau layak kelihatan tipis jika prestasi itu kekal. – Agensi


Agong gesa rakyat sertai Program Imunisasi COVID-19 Kebangsaan

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menyeru semua rakyat untuk berganding bahu menunaikan tanggungjawab melindungi diri dan masyarakat menerusi Program Imunisasi COVID-19 Kebangsaan, lapor Bernama.

Seri Paduka bertitah usaha melawan pandemik COVID-19 wajar digalas menerusi kerjasama semua pihak termasuk antara kerajaan dan rakyat serta melalui semangat setiakawan yang erat di seluruh rakyat.

“Beta menaruh sepenuh keyakinan, berbekalkan ikhtiar serta usaha kita semua menerusi Program Pemerkasaan Komuniti dan Program Imunisasi COVID-19 Kebangsaan, akan membolehkan kita bangkit semula, bersama seiring dan sehaluan membina masa hadapan yang lebih gemilang buat negara yang dicintai ini.

“Marilah kita bersama-sama meneruskan agenda memerangi pandemik COVID-19 dan menunaikan kewajipan untuk melindungi negara tanah tumpahnya darah kita,” titah baginda dalam Titah Diraja sempena pelancaran Program Pemerkasaan Komuniti yang disiarkan secara langsung menerusi RTM hari ini.

Baginda bertitah ketika negara mula dilanda gelombang pertama pandemik COVID-19 pada awal tahun lepas, negara berjaya melandaikan lekuk peningkatan kes harian hasil usaha gigih pelbagai pihak serta kerjasama erat seluruh rakyat Malaysia.

Namun, titah Seri Paduka, pada tahun ini negara dikejutkan dengan peningkatan mendadak kes jangkitan COVID-19 yang telah membawa cabaran getir kepada petugas barisan hadapan dan fasiliti kesihatan negara, seterusnya mengubah falsafah kehidupan rakyat.

Justeru, Al-Sultan Abdullah bertitah baginda menyambut baik usaha kerajaan dalam merangka Program Pemerkasaan Komuniti yang menyaksikan penglibatan seluruh lapisan masyarakat dan pemimpin komuniti dalam mengurang serta mencegah jangkitan COVID-19.


Baling bah: Wanita hamil, ibu mentua lemas berpelukan

Pasukan pencari dan penyelamat menemukan mayat wanita hamil dan ibu mentuanya dalam keadaan berpelukan setelah rumah mereka di Kampung Iboi, Baling dihanyutkan kepala air, semalam (4 Julai 2022).

Mayat Nurul Anis Abu Hassan, 28, yang hamil empat bulan ditemukan bersama Salmah Mat Akib, 53, kira-kira 100 meter dari lokasi rumah mereka di bawah timbunan pokok, kira-kira jam 9.30 pagi tadi.

Pengarah Jabatan Bomba dan Penyelamat Malaysia (JBPM) Kedah Sayani Saidon, berkata kedua-dua mangsa ditemui dalam keadaan baik dan tiada kesan kecederaan.

Beliau berkata, pihaknya juga percaya bongkah kayu yang dihanyutkan arus deras menghempap rumah mangsa.

“Mangsa dipercayai hanyut sebelum tersangkut pada kayu dan batu menyebabkan terperangkap di bawah timbunan kayu.

“Pasukan penyelamat ternampak kaki mangsa dan berjaya mengeluarkan mangsa pertama, diikuti mayat kedua,” katanya menurut BH.

Sayani berkata, tumpuan bomba seterusnya melakukan pencarian remaja lelaki berusia 14 tahun, Khairul Ikhwan Nor Azman yang masih hilang.

Katanya, operasi masih dilakukan di kawasan pencarian dan akan diperluaskan sekiranya masih belum ditemui.

“Pihak bomba turut menggunakan anjing pengesan JBPM untuk melakukan operasi pencarian hari ini,” katanya.

Sementara itu, Bernama melaporkan seramai 334 mangsa banjir dari sembilan kampung di Baling dipindahkan ke beberapa pusat pemindahan sementara (PPS) setakat 2 pagi tadi.

Ketua Polis Daerah Baling Superintendan Shamsudin Mamat berkata setakat ini, sebanyak 85 rumah dilaporkan terjejas susulan bencana yang berlaku kira-kira jam 4 petang semalam itu.

“Selain itu, seramai 1,008 pelajar di Sekolah Menengah Agama Yayasan Al-Khairiah yang turut terkesan dalam bencana itu berada di sekolah tersebut ketika kejadian dan berada dalam keadaan baik.

“Keadaan air di sekolah itu juga telah surut cuma keadaan kawasan sekitar sekolah yang masih berlumpur,” katanya.

Beliau berkata operasi pemindahan penduduk yang terjejas berjalan lancar dengan penglibatan pelbagai agensi selain penduduk kampung yang turut membantu.


Dari segi moral Tok Mat lebih sesuai jadi TPM, kata Penganalisis politik

Timbalan Presiden UMNO Datuk Seri Mohamad Hasan lebih layak menjadi Timbalan Perdana Menteri (TPM) jika diperhatikan dari sudut moral, berbanding presiden parti itu Datuk Seri Ahmad Zahid Hamidi, kata penganalisis dan pemerhati politik

Ini kerana majoriti undi beliau pada Pilihan Raya Umum Ke-15 (PRU-15) lalu di Parlimen Rembau meningkat sebanyak 15,533 undi, berbanding yang diperoleh penyandang terdahulu Khairy Jamaluddin, manakala Zahid pula menurun sebanyak 4,725 undi.

“Berdasarkan pencapaian peribadi kedua-dua tokoh ini, maka ramai berpendapat, dari sudut moral adalah lebih bagus untuk UMNO memilih Mohamad sebagai calon Timbalan Perdana Menteri.

“Selaku Pengerusi Badan Perhubungan UMNO Negeri Sembilan, Mohamad juga menunjukkan prestasi gemilang mengemudi parti sebagai satu-satunya negeri mempertahankan dan merampas kerusi dimiliki oleh lawan UMNO walaupun di semua negeri lain kerusi UMNO merudum.

“Zahid menang dengan majoriti 348 undi di Parlimen Bagan Datuk berbanding majoriti 5,073 undi di kerusi sama dalam PRU-14,” kata Ketua Pusat Kecemerlangan Komunikasi, Media & Industri Kreatif, Universiti Putra Malaysia (UPM), Dr Syed Agil Alsagoff.

Beliau turut mengimbau kembali ketika PRU-14 apabila Barisan Nasional (BN) melalui UMNO hanya menang tiga kerusi di Negeri Sembilan, iaitu Parlimen Jelebu dengan majoriti 2,045 undi oleh Datuk Seri Jalaluddin Alias; Parlimen Jempol dengan majoriti 1,631 undi (Datuk Salim Sharif) dan Parlimen Rembau dengan majoriti 4,364 undi (Khairy).

Namun, katanya pada PRU-15, ketiga-tiga kerusi ini dipertahankan oleh UMNO dengan majoriti undi lebih baik di mana Parlimen Jelebu dengan majoriti 8,125 undi (Jalaluddin), Parlimen Jempol (majoriti 5,857 undi – Datuk Shamshulkahar Mohd Deli) dan Parlimen Rembau (majoriti 19,897 undi Mohamad).

Malah, Dr Syed Agil berkata dalam PRU-15, UMNO merampas kerusi dimiliki lawan iaitu di Parlimen Kuala Pilah melalui Datuk Adnan Abu Hassan dan Parlimen Tampin melalui Datuk Mohd Isam Mohd. Isa.

“Menarik untuk diperhatikan, walaupun empat daripada lima calon UMNO tersebut adalah muka baharu, kesemuanya menang selesa tidak seperti di kerusi-kerusi di negeri- negeri lain yang muka-muka baharu diturunkan kecundang teruk.

“Oleh itu, pastilah Mohamad mempunyai kelebihan tertentu sehingga berjaya mengemudi UMNO Negeri Sembilan menunjukkan prestasi cemerlang dalam PRU-15 walaupun di negeri-negeri lain gelombang undi Melayu dikatakan menuju ke Perikatan Nasional,” katanya menurut Utusan.

Menurutnya kewibawaan Mohamad mengemudi UMNO negeri ini pastilah boleh dihubungkan dengan prestasi amat bagus yang beliau tunjukkan sebagai Menteri Besar Negeri Sembilan dari 25 Mac 2004 sehingga 9 Mei 2018.

Katanya dalam tempoh pentadbirannya, Negeri Sembilan mencatatkan pertumbuhan sosioekonomi yang pesat dan kesan positifnya dapat dinikmati oleh seluruh rakyat. Ekonomi negeri yang berasaskan pertanian berjaya ditukar kepada pembuatan melalui pengwujudan beberapa taman industri.

Selain itu, Dr Syed Agil berkata dalam konteks janji dan tuntutan pelbagai pihak supaya Kabinet kerajaan perpaduan dibarisi tokoh-tokoh yang tidak mempunyai apa-apa kes mahkamah, maka amat tepat sekali jika Mohamad dinamakan sebagai TPM mewakili BN, setidak-tidaknya sehingga Zahid dibebaskan daripada semua pertuduhan.

“Begitu juga latar belakang Mohamad yang teguh dalam bidang ekonomi, dengan pengalaman di Bank Negara Malaysia, Malayan Banking Berhad, Arab Malaysian Merchant Bank Berhad, Bank Bumiputra Malaysia Berhad, serta pendedahan korporat sebagai Ketua Pegawai Eksekutif di Cold Storage Malaysia Berhad dan Pengarah Urusan Cycle and Carriage Bintang Berhad, pastilah akan memberikan beliau aset besar untuk membantu memulihkan ekonomi negara,” katanya.


Pemimpin PAS dan Bersatu berkumpul di depan Kedutaan Sweden, tiada pemimpin UMNO

Demonstrasi Solidariti Bantahan Penghinaan Agama Islam Oleh Ahli Politik Sweden berlangsung aman di ibu kota hari ini dengan kehadiran sekitar 1,000 penyokong termasuk pemimpin daripada PAS dan Bersatu.

Ini susulan bantahan terhadap tindakan pemimpin parti politik sayap kanan Denmark Hard Line, Rasmus Paludan yang bertindak membakar al-Quran di hadapan Kedutaan Turkiye di Stockholm, Sabtu lalu.

Antara pemimpin yang kelihatan adalah ketua Pemuda PAS, Ahmad Fadhli Shaari; Timbalan Pengerusi Perikatan Nasional, Datuk Seri Ahmad Faizal Azumu dan Timbalan Ketua Dewan Ulamak PAS Pusat, Zulkifli Ismail.

Perarakan peserta bantahan bermula selepas solat Jumaat tadi dari Masjid Asy-Syakirin, KLCC ke Kedutaan Sweden.

Dalam ucapannya, Ahmad Fadhli yang juga Ahli Parlimen Pasir Mas menggesa kerajaan memanggil Duta Sweden ke Putrajaya bagi memberi penjelasan berkait tindakan biadab wakil rakyat negara itu.

Katanya, Duta Sweden perlu memberi surat tunjuk sebab dan jika gagal perlu dihalau keluar dari negara ini.

“Saya tahu kerajaan Sweden sudah pun mengeluarkan bantahan terhadap perbuatan ini tetapi itu masih tidak cukup. Individu berkenaan perlu dikenakan tindakan sekeras-kerasnya.

“Duta Sweden perlu dipanggil Putrajaya dan beri surat tunjuk sebab, sekiranya gagal memberikan penjelasan, mereka harus ditunjukkan jalan keluar dari negara kita, Malaysia,” katanya ketika berucap pada demonstrasi tersebut.

Dalam ucapan sama beliau menegaskan tindakan biadab Rasmus itu seolah-olah membakar jasa umat Islam di dunia ini.

“Kita hadir pada hari ini secara aman untuk menghantar memorandum bantahan kepada Kerajaan Sweden atas tindakan biadab ahli Parlimen mereka yang telah membakar mushaf al-Quran. Sesungguhnya membakar al-Quran seperti membakar jasad-jasad kita umat Islam.

“Maka kita datang pada petang ini utk mengingatkan kepada semua pihak terutama rakan-rakan di Sweden, ahli Parlimen biadab di Sweden dan kepada seluruh msyarakat antarabangsa bahawa tindakan membakar al-Quran boleh mengakibatkan protes dan tentangan daripada umat Islam di seluruh dunia.

“Bantahan ini tidak akan berhenti di sini selagi mana perbuatan itu tidak ditarik balik dan tidak dimohon maaf secara terbuka oleh individu berkenaan,” katanya.

Pada Ahad, Malaysia mengeluarkan kenyataan rasmi mengutuk sekeras-kerasnya tindakan demikian dan menuntut kerajaan Sweden mengambil tindakan tegas terhadap pelaku.


13 kematian, 31,831 kes terkumpul

Jumlah kematian akibat komplikasi Covid-19 yang direkodkan dalam tempoh 24 jam semalam naik empat kes berbanding sembilan yang dicatat semalam, menurut statistik Kementerian Kesihatan (KKM).

Statistik dalam laman sesawang Covidnow kendalian KKM yang dikemas kini pagi ini menunjukkan 13 pesakit meninggal dunia, termasuk tiga yang belum sempat menerima rawatan di hospital dan dikategorikan sebagai ’brought in death’ (BID).

Sepuluh negeri mencatat kes kematian semalam menjadikan jumlah keseluruhannya sejak awal 2020 lalu, sebanyak 31,831 kes, termasuk 6,420 kes BID.

Tiga negeri – Pulau Pinang, Sabah dan Kuala Lumpur – masing-masing mencatat dua kes kematian, manakala masing-masing satu kes di Johor, Kedah, Kelantan, Melaka, Negeri Sembilan, Perlis dan Selangor.

Tiada pesakit Covid-19 meninggal dunia dilaporkan di Pahang, Perak, Sarawak, Terengganu, Labuan dan Putrajaya, semalam.

Sehingga semalam seramai 162 pesakit masih dirawat di unit rawatan rapi (ICU), dengan 76 daripadanya memerlukan alat bantuan pernafasan.

Sabah mencatat jumlah pesakit yang dirawat di ICU tertinggi sebanyak 26 kes, termasuk enam daripadanya yang memerlukan alat bantuan pernafasan.

Sejak awal 2020 hingga semalam, 244,823 kumulatif kes positif direkodkan di Sabah, dengan 237,057 pesakit telah sembuh, 2,812 kematian, dan 4,954 kes masih aktif.

Daripada jumlah kes aktif itu seramai 4,238 pesakit menjalani kuarantin di rumah; 312 ditempatkan di PKRC; dan 378 dimasukkan ke hospital untuk rawatan lanjut.

Setakat 18 Januari, 2,396,261 atau 61.3 peratus populasi Sabah telah lengkap divaksinasi, 2,452,852 atau 62.7 peratus menerima sekurang-kurangnya satu dos dan 373,828 atau 9.6 peratus individu menerima suntikan dos penggalak.

Sebanyak sembilan kluster masih aktif di negeri itu dengan empat daripadanya membabitkan pendidikan, tempat kerja (tiga), dan masing-masing satu kluster komuniti serta import.

Sehingga semalam, negara merekodkan 2,817,163 kumulatif kes positif, termasuk 13,945 kes import, dengan 2,744,203 pesakit telah sembuh dan 41,129 kes masih aktif, meningkat 368 kes berbanding semalam.

Daripada jumlah kes aktif itu seramai 34,253 pesakit sedang menjalani kuarantin di rumah; 3,989 ditempatkan di PKRC; dan 2,725 dimasukkan ke hospital untuk rawatan lanjut.


Telefon Shahidan jika jalan KL rosak

Bagi membuktikan kesiapsiagaan sebagai seorang menteri, Datuk Seri Shahidan Kassim hari ini berkongsi nombor telefon peribadi kepada penduduk Kuala Lumpur sekiranya beliau atau Timbalannya, Datuk Seri Jalaluddin Alias diperlukan.

Anggota Parlimen (MP) Arau itu juga turut berkongsi nombor telefon Datuk Bandar Kuala Lumpur, Datuk Seri Mahadi Che Ngah.

Shahidan berkata, beliau dan timbalannya serta datuk bandar sentiasa bersedia 24 jam untuk menerima sebarang aduan berkaitan kerosakan jalan raya di ibu negara.

“Kami bersiap siaga. Rakyat Malaysia boleh hubungi. Yang baru datang Kuala Lumpur, jumpa jalan berlopak boleh hubungi kami dan kami akan ambil tindakan dalam 24 jam. Kita mahu jadi yang terbaik di Malaysia dan dunia,” katanya ketika menggulung perbahasan Rancangan Malaysia ke-12 bagi kementeriannya di Parlimen hari ini.

Selain itu, menurut Shahidan, Dewan Bandaraya Kuala Lumpur (DBKL) juga telah bersetuju untuk bertindak segera ke atas sebarang aduan kerosakan jalan raya di ibu negara.

“Saya sudah berbincang dengan DBKL dan mengarahkan supaya mana-mana aduan, rungutan dan makluman mengenai kerosakan jalan hendaklah diambil tindakan segera dalam masa 24 jam,” katanya lagi.

Nombor telefon yang disebut adalah seperti berikut:

Shahidan: 0194545111
Jalaluddin: 0196524444
Mahadi: 0162068883


Thailand sambung perintah darurat, tangguh pembukaan penuh

Ketika Thailand mencatatkan jumlah jangkitan harian Covid-19 yang semakin menurun kebelakangan ini, Pusat Pentadbiran Situasi Covid-19 (CCSA) negara itu melanjutkan lagi perintah darurat sekurang-kurang sehingga akhir November ini.

Susulan itu, rancangan pembukaan penuh Thailand kepada dunia luar ditangguhkan. Perintah darurat di negara itu sepatutnya berakhir hujung bulan ini.

Semalam, CCSA melaporkan 11,975 jangkitan baharu dan 127 kematian, menjadikan keseluruhannya 1,549,285 kes positif dan 16,143 kematian. Daripada jumlah kes positif itu, 1,408,821 pesakit telah sembuh.

Data CCSA menunjukkan dalam tempoh 24 jam lalu 124,540 pesakit menjalani rawatan di hospital, 3,323 pesakit dirawat di unit rawatan rapi, 729 memerlukan alat bantuan pernafasan dan 2,370 disyaki dijangkiti Covid-19.

Ketua Setiausaha Majlis Keselamatan Kebangsaan Thailand, Natthapon Nakpanich meluluskan cadangan meletakkan negara itu dalam perintah darurat dan meneruskan operasi serta peranan CCSA.

Perintah darurat yang dilaksanakan sejak beberapa bulan lalu membolehkan kerajaan Thailand menubuhkan beberapa jawatankuasa khas dan menguatkuasakan peraturan bagi mengekang penularan Covid-19.

CCSA juga dilaporkan bersetuju menangguhkan pembukaan penuh lima wilayah kepada pelancong antarabangsa bermula 1 Oktober, kepada 1 November.

Pusat tumpuan pelancong di Bangkok, Chiang Mai, Pattaya di Chon Buri dan destinasi berkembar Hua Hin di wilayah Prachuap Khiri Khan dan Cha-am di Phetchaburi, sepatutnya dibuka semula 1 Oktober ini.

Bagaimanapun, Majlis Keselamatan Thailand berpendapat semua wilayah berkenaan belum bersedia menerima kehadiran pelancong antarabangsa kerana situasi jangkitan harian Covid-19 belum mengizinkannya. – Agensi


Pemuda UMNO dakwa ramai mahu pengeluaran KWSP, terus desak PM

Pemuda UMNO terus membuat desakan terhadap Perdana Menteri (PM) Datuk Seri Ismail Sabri Yaakob berhubung isu pengeluaran simpanan Kumpulan Wang Simpanan Pekerja (KWSP).

Terbaharu, Pemuda UMNO mendakwa kajian yang dijalankan mereka mendapati majoriti orang ramai menyokong supaya kerajaan membenarkan pengeluaran KWSP secara “one off” sekali lagi dan enggan menghiraukan alasan yang diberikan oleh Ismail Sabri untuk tidak membenarkan pengeluaran tabung simpanan pesara swasta itu.

Menurut seorang Exco Pemuda UMNO, Azril Rizal Yusof Mohd Sarit, hasil kajian secara maya melibatkan 21,763 orang itu akan dihantar kepada Ismail Sabri supaya bersetuju untuk membenarkan pengeluaran KWSP itu dengan segera.

“Kita bukan buat secara rawak. Dapat sampel akan buat mesyuarat kumpulan bersama Biro Penyelidik Pemuda Umno,” katanya pada sidang media di Menara Datuk Onn.

Azril berkata, kajian awam itu juga menunjukkan sebanyak 18,777 orang Melayu mahukan i-Citra dan selebihnya Bumiputera Sabah dan Sarawak, Cina, India dan lain-lain.

Katanya, dapatan itu turut menunjukkan golongan berumur bawah 50 tahun memerlukan i-Citra, dengan seramai 10,698 membabitkan mereka yang berumur antara 35 hingga 44 tahun menyokong pengeluaran i-Citra.

“Bagi umur 25 hingga 34 pula seramai 5,455 sokongan i-Citra dan umur 45-54 seramai 5,150 sokong,” katanya ketika memaklumkan hasil kajian selama sebulan dari 11 Jan hingga 12 Feb lalu.

Beliau berkata, antara alasan yang dinyatakan untuk menyokong pengeluaran i-Citra adalah kelangsungan diri dan keluarga, terkesan dengan banjir, membaiki rumah rosak banjir, pembayaran hutang semasa tertunggak ketika perintah kawalan pergerakan (PKP) serta membeli buku sekolah anak.

Katanya, hasil kajian itu juga akan dibawa kepada Majlis Tertinggi UMNO.

Sebelum ini, Ismail Sabri menegaskan kecaman dan desakan individu tertentu berhubung isu pengeluaran i-Citra KWSP tidak akan memberi kesan kepadanya dalam meneruskan usaha membantu rakyat yang terjejas akibat bencana banjir.

Ismail Sabri tidak menamakan individu mendesaknya berhubung isu pengeluaran KWSP, namun diketahui umum Ketua Pemuda UMNO Datuk Asyraf Wajdi Dusuki dan Presiden, Datuk Seri Ahmad Zahid Hamidi serta bekas PM, Datuk Seri Najib Razak lantang membangkitkan isu KWSP tersebut.

“… yang tidak berpuas hati, mengecam akan terus berasa begitu di media sosial. Masing-masing ada tugas masing-masing.

“Saya harap kita semua tidak terkesan dengan serangan yang dibuat kerana kita menjalankan tanggungjawab… biarkan.. dan (ini) tidak akan menyekat saya daripada terus bekerja,” kata Ismail Sabri sebelum ini.


Kelonggaran arahan pemakaian pelitup muka bakal diumum KKM: Khairy

Kementerian Kesihatan (KKM) bakal mengumumkan kelonggaran arahan pemakaian pelitup muka tidak lama lagi, kata Menteri Kesihatan Khairy Jamaluddin Abu Bakar.

Pemakaian pelitup muka adalah diwajibkan sebelum ini bagi menyekat penularan Covid-19, bagaimanapun Khairy memberi bayangan pemakaian pelitup muka hanya akan dilaksanakan ketika berada di tempat awam yang dikuatkuasakan sejak 1 Ogos 2020.

Menurutnya, kelonggaran itu susulan kejayaan pengurusan Covid-19 dalam negara yang kini menyaksikan jangkitan semakin terkawal selain penurunan kes kemasukan ke hospital.

“KKM akan mengumumkan sedikit kelonggaran untuk kita kembali hampir seperti normal tetapi biarlah kita lambat sedikit asal kita selamat,” katanya dipetik laporan BH semasa Majlis Penyerahan Institut Endokrin Hospital Putrajaya.

Untuk rekod, langkah sama juga diumumkan negara jiran, Singapura selepas Perdana Menterinya Lee Hsien Loong mengumumkan bahawa orang ramai tidak diwajibkan lagi memakai pelitup muka ketika berada di luar bangunan di republik itu kerana risiko jangkitan adalah jauh lebih rendah.

Lapor berita.mediacorp, Hsien Loong berkata, pemakaian tersebut bagaimanapun masih diwajibkan ketika berada di dalam bangunan.

Pengumuman tersebut sebahagian daripada tindakan Singapura menjalani kehidupan dengan Covid-19.

Dalam itu berlainan, Khairy memberitahu kesediaannya dipanggil semula Jawatankuasa Kira-Kira Wang Negara (PAC) berhubung isu MySejahtera.

Khairy menegaskan beliau sudah memberi keterangan yang jelas sewaktu kali pertama dipanggil PAC berhubung isu Pembangunan dan Perolehan Aplikasi MySejahtera di Parlimen pada 14 April lalu.

Beliau turut memaklumkan setakat ini PAC juga belum menghubunginya bagi meminta memberi keterangan sekali lagi.

“Belum lagi (dipanggil PAC) … saya juga tidak pasti apa yang dimaksudkan (Pengerusi PAC), saya jelas dengan keterangan saya (sebelum ini).


Calon UMNO kalah PRU boleh juga mohon jadi penasihat tanpa gaji

Isu lantikan anak Perdana Menteri (PM) sebagai penasihat menjadi tumpuan hangat minggu ini dengan banyak pihak sama ada ahli politik dan badan bukan kerajaan mengkritik langkah tersebut yang dilihat cakap tidak ‘serupa bikin’.

Media terdahulu melaporkan Nurul Izzah yang kalah semasa Pilihan Raya Umum Ke-15 (PRU-15) lalu dilantik sebagai penasihat kepada bapanya, Datuk Seri Anwar Ibrahim, ia bagaimanapun dijelaskan tidak bergaji dan dibuat secara probono (percuma).

Bagaimanapun, keputusan tersebut walaupun dilihat tidak salah dan melanggar undang-undang, namun ia dilihat sebagai salah daripada segi ‘moral’ dan dilihat boleh membawa kepada unsur nepotisme.

Walaupun banyak pihak mengkritiknya sebagai nepotisme, ia sebaliknya dinafikan oleh Anwar dalam penjelasan kepada media baru-baru ini.

Adakah Anwar sudah terlupa maksud nepotisme yang dilaung-laungkan dirinya sendiri semasa era reformasi sebelum ini? Jika terlupa, kamus Dewan Bahasa mungkin boleh membantunya untuk meneliti semula makna nepotisme itu.

Persepsi umum pula berbeza dengan pandangan ahli politik, malah majoriti orang ramai nampaknya lebih memahami makna nepotisme dan menghakimi keputusan melantik individu yang mempunyai pertalian keluarga adalah jelas berunsur nepotisme walhal lebih ramai lagi yang berkelayakan boleh dilantik untuk mengisi jawatan tersebut.

Seorang Ahli Parlimen PKR, Hassan Karim membangkitkan isu lantikan tersebut boleh menjadi duluan yang tidak baik kepada kerajaan dan menggesa ia diperbetulkan.

Hujah Ahli Parlimen Pasir Gudang itu sememangnya mempunyai kebenaran dan masuk akal, bagaimana pula selepas ini jika calon-calon UMNO yang kalah bertanding pada PRU-15 lalu juga mahu menjadi penasihat kepada menteri?

Sekiranya anak PM yang kalah dalam pilihan raya boleh dilantik jadi penasihat, sudah semestinya calon-calon UMNO yang kalah juga mahukan lantikan yang sama diberikan kepada mereka.

Walaupun tidak bergaji dan tanpa elaun, namun banyak kelebihan yang boleh diperoleh oleh calon-calon UMNO yang kalah dalam PRU-15 khususnya dalam mengintai peluang dalam projek dan tender kerajaan.

Disebabkan hal ini lah, Hassan bercakap mengenai soal duluan tidak baik kepada kerajaan kerana langkah melantik anak itu akan diikuti juga oleh Menteri dalam UMNO selepas ini.

Adakah PM boleh menyekat langkah melantik penasihat oleh Menteri UMNO selepas ini apabila dirinya sendiri melantik anaknya sebagai penasihat?

Lebih malang lagi, laungan untuk menegakan integriti dan rasuah nampaknya seakan sekadar menjadi retorik politik, apakah moral seorang pemimpin itu untuk bercakap mengenai soal ketelusan apabila dirinya sendiri tidak telus dan cakap tidak serupa bikin.

Sudahlah dilantiknya seorang Timbalan Perdana Menteri yang mempunyai kes mahkamah melibatkan penyelewengan dan rasuah, kini dilantiknya pula anak sebagai penasihat.

Adakah ini juga satu lagi lantikan skim politik yang sedang berlaku dalam kerajaan campuran Pakatan Harapan (PH)-Barisan Nasional (BN) sekarang ini?

Saya tolong awak, awak tolong saya.


Azalina positif Covid-19, sempat hadir di Parlimen kemuka soalan

Ahli Parlimen Pengerang Datuk Seri Azalina Othman Said hari ini mengesahkan beliau positif Covid-19 setelah menjalani ujian Polimerase-Transkripsi Terbalik (RT-PCR).

Pejabat Ahli Parlimen Pengerang dalam kenyataan hari ini mengesahkan Azalina didapati positif Covid-19 hasil ujian PCR yang diterima sebentar tadi.

“Saya memohon maaf atas kesulitan yang timbul susulan perkembangan ini.

“Saya memohon agar sesiapa yang berurusan dengan saya dalam tempoh 48 jam terdahulu dapat menjalani saringan Covid-19 yang sewajarnya,” katanya.

Azalina hadir di Dewan Rakyat hari ini dan sempat mengemukakan soalan dalam sesi soal jawab lisan.


Pengeluaran KWSP bersasar bukan untuk raih laba politik: Wan Saiful

Ahli Majlis Pimpinan Tertinggi (MPT) Bersatu, Datuk Wan Saiful Wan Jan menegaskan tuntutan pengeluaran caruman Kumpulan Wang Simpanan Pekerja (KWSP) secara bersasar, bukan isu untuk meraih laba politik.

Menurutnya, isu itu tidak perlu dipolitikkan dan kepentingan rakyat mesti didahulukan.

Ahli Parlimen Perikatan Nasional (PN) Tasek Gelugor itu itu berkata, semua pihak perlu rasional dan melihat kepada realiti tekanan ekonomi yang semakin menghimpit rakyat.

“Kita mesti mengambil pandangan rakyat yang terkesan oleh situasi semasa. Aidilfitri nak dekat, hilang pekerjaan, nak bayar bil eleltrik, ansuran kenderaan, ansuran rumah, nak bayar bil rawatan kesihatan dan paling penting, mereka terdesak nak beli makanan harian,” katanya.

Beliau berkata demikian dalam hantaran Facebook, hari ini (19 April 2023).

Mengulas lanjut, Wan Saiful berkata atas sebab itu beliau konsisten memperjuangkan pengeluaran KWSP bersasar sejak lebih setahun lalu.

Malah, katanya, beliau telah terlibat dalam gerakan massa tersebut sejak sebelum Pilihan Raya Negeri (PRN) Johor pada Mac tahun lalu.

Berbeza dengan dua pentadbiran sebelum ini, kerajaan Pakatan Harapan-Barisan Nasional (PH-BN) pimpinan Datuk Seri Anwar Ibrahim tidak membenarkan pengeluaran KWSP secara bersasar.

Sebaliknya, pencarum boleh memilih untuk membuat pinjaman daripada institusi kewangan dengan mencagarkan simpanan KWSP mereka iaitu menerusi skim Fasiliti Sokongan Akaun 2 (FSA2).

Bagaimanapun, beberapa pihak berpendapat FAS2 akan mencetuskan krisis baharu terhadap penyimpan.

Pusat Penyelidikan Sosio-Ekonomi (SERC), badan pemikir yang diasaskan oleh Dewan Perniagaan dan Perindustrian Cina, mengingatkan kerajaan PH-BN tentang keperluan mendesak untuk memberi perlindungan dasar yang akan mengelakkan krisis persaraan.

Badan pemikir itu berkata sistem perlindungan sosial sedia ada masih sangat tidak mencukupi untuk menyokong sejumlah besar pekerja tanpa simpanan persaraan yang mencukupi.

Pengerusi PN, Tan Sri Muhyiddin Yassin pula menyifatkan langkah kerajaan membenarkan cagaran itu sebagai sesuatu yang ‘luar tabii’ atau tidak masuk akal kerana ia hanya menambah beban rakyat yang sudah terbeban dengan hutang yang tinggi.

“Kenapa tindakan kerajaan yang begitu rupa yang secara zahirnya nampak dilihat membantu tetapi tidak membantu

“Dan yang terakhir pula saya dengar dia kata tak payah boleh pakaikan wang ada dalam KWSP sebagai cagaran untuk pinjaman daripada bank… itu agak luar tabii juga, luar biasa,” katanya.


‘Anak beranak jaga wang negara’

Parti Gerakan menyifatkan tindakan Perdana Menteri (PM) Malaysia ke-10 melantik anaknya sebagai Penasihat Kanan Ekonomi dan Kewangan PM, sebagai anak beranak menjaga wang negara.

Naib Presidennya Baljit Singh berpendapat Datuk Seri Anwar Ibrahim tidak sewajarnya melantik Nurul Izzah ke jawatan itu kerana terdapat lebih ramai individu yang layak memegang portfolio berkenaan.

“Pelantikan Nurul Izzah Anwar sebagai penasihat kanan ekonomi dan kewangan Perdana Menteri Anwar Ibrahim boleh dianggap seperti anak beranak jaga wang negara.

“Orang ramai akan mempersoalkan motif melantik anak perempuan sendiri sedangkan di Malaysia masih ramai bakat untuk mengisi kekosongan itu. Walaupun secara pro bono tetapi persepsi adalah yang utama. Bila masalah kroni dan nepotisme akan tamat di Malaysia???”

“Jangan bawa amalan parti anak beranak seperti yang diamalkan oleh Parti Keadilan Rakyat dan DAP dalam pentabiran kerajaan kononnya perpaduan ini,” katanya dalam satu kenyataan, hari ini.

Menurut Baljit Singh ia juga bertentangan dengan perjuangan Anwar sebelum ini mengenai urus tadbir baik, yang menghalang amalan nepotisme dalam pemerintahan.

Baljit menambah, apa perbezaan keluarga Anwar dengan keluarga bekas Presiden Amerika Syarikat, Donald Trump yang melantik anak perempuannya yang juga ahli perniagaan, Ivanka Trump sebagai penasihatnya pada 2017.

“Kalau dulu rakyat menggelar Najib Razak sebagai Donald Trump Malaysia.

“Kini saya merasakan sudah boleh ditukar kepada Anwar Ibrahim,” jelasnya.

“Rakyat masih ingat semasa berkempen Anwar sering berhujah mengenai anak orang Melayu, Cina, India, Kadazan dan Iban sebagai anak dia. Sekarang sebagai Perdana Menteri dia memilih anak sendiri.”

Nurul Izzah menjadi perhatian selepas memberitahu media bahawa Anwar melantik beliau sebagai Penasihat Kanan Ekonomi dan Kewangan di Kementerian Kewangan sejak 3 Januari lalu.

Bagaimanapun beberapa pihak termasuk daripada Pakatan Harapan (PH) sendiri tidak bersetuju dengan pelantikan tersebut kerana menyifatkan ia sebagai satu bentuk amalan nepotisme yang tidak sihat.

Tidak pernah ada dalam pentadbiran Perdana Menteri sebelum ini melantik ahli keluarga untuk berada dalam kerajaan, bagaimanapun dalam kerajaan campuran PH dan Barisan Nasional (BN) ia dikecualikan.

Semalam, Pengerusi Perikatan Nasional Tan Sri Muhyiddin Yassin, berkata sejak mula lagi selepas dilantik menjadi PM, Anwar sudah mengkhianati rakyat apabila melantik anak muridnya yang berdepan kes rasuah di mahkamah sebagai timbalannya demi untuk membalas budi sokongan yang diberikan.

“Kerajaan PH-BN pimpinan Anwar tidak bermula dengan langkah yang betul dari awal lagi. Janji tatakelola yang baik telah dikhianati apabila Anwar melantik Datuk Seri Ahmad Zahid Hamidi yang sedang berhadapan tuduhan jenayah, termasuk rasuah di mahkamah, sebagai Timbalan Perdana Menteri (TPM),” katanya lagi.


Blok pembangkang, sekutu jangan jadi penderhaka provokasi Agong

Dewan Pemuda PAS Malaysia (DPPM) menyifatkan perbuatan sesetengah parti politik yang mencetuskan provokasi dan ketidakpercayaan terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sebagai tindakan derhaka dan khianat.

Sehubungan itu, Pemuda PAS memberi amaran kepada mana-mana ahli politik yang cuba menyalahgunakan peluang itu untuk mendapatkan kuasa, supaya jangan berani bertindak bodoh sehingga menggugat kesejahteraan dan keamanan negara dalam tempoh pandemik ini.

Ketua Pemuda PAS, Senator Ir Khairil Nizam Khirudin berkata kesediaan Yang di-Pertuan Agong bertemu pemimpin politik menunjukkan sifat kepemimpinan baginda yang mementingkan perbincangan dalam menyelesaikan sebarang masalah.

“Kebijaksanaan Agong wajar dihargai semua pimpinan politik, dan tidak disalahgunakan oleh sebahagian pemimpin yang tamakkan kuasa,” katanya dalam satu kenyataan hari ini.

Beliau meminta rakyat Malaysia menzahirkan sokongan penuh terhadap usaha Yang di-Pertuan Agong, serta mendoakan kesejahteraan dan keamanan negara Malaysia.

“Sepatutnya pemimpin politik meletakkan sepenuh kepercayaan kepada kerajaan semasa untuk menyelesaikan masalah Covid-19 yang melanda di dalam negara kita dan tidak melakukan provokasi murahan untuk mencapai cita-cita politik masing-masing.

“Semoga kita semua sentiasa bersatu dalam melawan pandemik Covid-19 yang mengancam nyawa kita, serta membangunkan kembali negara ke arah yang lebih baik,” katanya.

Khairil berkata dalam pemerhatiannya, menjadi kelaziman bagi Agong mengadakan pertemuan dengan pemimpin-pemimpin parti politik khususnya dalam isu membabitkan politik dan pemerintahan negara.

Malah, sebelum ini juga Agong telah mengadakan pertemuan yang sama ketika negara menghadapi kemelut politik dan atas usaha baginda, akhirnya penyelesaian ditemui dan kemelut dapat dihentikan, katanya.


Vaksinasi: Kes Covid-19 dijangka turun bulan depan

Kerajaan menjangkakan jumlah kes Covid-19 mula menurun pada Ogos apabila 40 peratus populasi penduduk dewasa di negara ini lengkap divaksinasi sekali gus mengurangkan jumlah kemasukan ke hospital.

Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata penggunaan vaksin mampu mencegah kesan teruk apabila dijangkiti Covid-19 dan kadar kemasukan ke hospital untuk warga emas juga telah menunjukkan trend penurunan.

Berdasarkan data dari Hospital Sungai Buloh, katanya kadar kemasukan ke hospital untuk warga emas bagi kategori 4 dan 5, menunjukkan trend penurunan selaras pelaksanaan Fasa 2 PICK.

“Vaksin Covid-19 sememangnya alat perlindungan penting kepada manusia dalam berdepan virus SARS-CoV-2,” katanya dalam temu bual bersama media secara maya baru-baru ini.

Khairy berkata, keraguan terhadap keberkesanan vaksin Covid-19 di negara ini dilihat semakin menurun, setelah ramai yang mendaftar untuk menerima suntikan.

“Mungkin ada yang tidak mahu menerima vaksin sebab ingin ambil ubat yang lain-lain, tetapi apabila diumumkan apa yang dibenarkan sekiranya lengkap vaksinasi, lebih ramai akan tampil untuk divaksinasi,” katanya.

Mengenai keperluan untuk suntikan ketiga vaksin (booster) di negara ini, beliau berkata perkara tersebut akan dikemas kini dalam mesyuarat Jawatankuasa Khas Jaminan Akses Bekalan Vaksin Covid-19 (JKJAV) pada minggu hadapan.

Katanya beliau difahamkan ‘technical working group’ yang dipengerusikan Pengarah Institut Penyelidikan Klinikal, Institut kesihatan Negara (NIH) Dr Kalaiarasu M. Peariasamy, akan buat beberapa syor berkenaan ‘booster shot’.

Dalam pada itu, Khairy berkata pihaknya telah meminta Institut Keselamatan dan Kesihatan Pekerjaan Negara (NIOSH), untuk memeriksa aspek pengudaraan di semua pusat pemberian vaksin (PPV) di seluruh negara bagi mengelakkan berlakunya penularan wabak Covid-19 di PPV.


Skim Wilayah Bebas Berniaga dilanjut sehingga Jun 2022

Kementerian Wilayah Persekutuan melanjutkan Skim Wilayah Bebas Berniaga yang dijadual tamat pada 31 Disember ini sehingga Jun tahun depan bagi membantu peniaga kecil-kecilan.

Menteri Wilayah Persekutuan Datuk Seri Dr Shahidan Kassim berkata keputusan itu dibuat bagi meringankan beban lebih 4,500 penjaja dan peniaga kecil yang berdaftar di bawah skim tersebut memandangkan negara masih berdepan ancaman Covid-19 dan cabaran ekonomi.

“Walaupun harga dikenakan untuk pembaharuan lesen ini tidak tinggi tetapi sedikit sebanyak inisiatif Wilayah Bebas Berniaga diharap dapat membantu meringankan beban peniaga,” katanya, lapor Bernama.

Beliau turut mengingatkan peniaga agar mengikut peraturan dan garis panduan ditetapkan serta tidak berniaga di lokasi yang boleh mengganggu laluan dan ketenteraman awam.

Skim Wilayah Bebas Berniaga diperkenal pada 15 November tahun lalu bagi membolehkan orang ramai di ketiga-tiga Wilayah Persekutuan membuka gerai atau perniagaan secara kecil-kecilan di mana-mana kawasan yang sesuai secara percuma.

Ini adalah kali kedua skim berkenaan dilanjutkan setelah sepatutnya berakhir pada 31 Julai lalu

Berdasarkan peraturan sebelum ini semua lesen boleh disambung secara automatik, dengan peniaga perlu memasukkan data secara dalam talian dan lesen disambung secara automatik

Peniaga juga tidak dikenakan sebarang bayaran, termasuk tapak, dan boleh terus berniaga di bawah program ini sehingga Jun tahun depan.


Allah saksi sumpah tolak rasuah calon Islam Perikatan Nasional, UMNO berani?

Pengerusi Perikatan Nasional (PN) Tan Sri Muhyiddin Yassin mengulangi cabarannnya terhadap parti lawan, khususnya UMNO dan Barisan Nasional (BN), supaya memastikan semua calon mereka mengangkat sumpah sebagaimana dilakukan PN.

Cabaran itu dibuat bagi menunjukkan kesungguhan PN dalam rangka menawarkan sebuah kerajaan yang berintegriti, cekap dan prihatin rakyat, kepada bangsa Johor, pada Pilihan Raya Negeri (PRN) 12 Mac ini.

Bekas Perdana Menteri Malaysia kelapan itu berkata semua calon PN beragama Islam telah berikrar dengan menjadikan Allah sebagai saksi bahawa mereka bersumpah tidak akan terlibat dengan perkara berkaitan rasuah.

Sebagai anak kepada seorang ulama terkenal di Johor – Allahyarham Tuan Guru Haji Muhammad Yassin bin Muhammad ulama terkenal sebaris dengan Tok Kenali dan Tok Selehong – Muhyiddin mengingatkan sesiapa jua pun supaya tidak bermain-main dengan sumpah yang dimulakan dengan Wallahi, Wabillahi, Watallahi.

Berita berkaitan: Muhyiddin, anak ulama terkenal yang dikhianati berulang kali

“Bila sebut sumpah, wallahi kalau orang Islam semua tahu. Jangan main-main. Sebab itu disumpah dengan nama Allah, bahawa Allah menjadi saksi.

“Itu yang Perikatan Nasional buat dengan tidak ada rasa ragu dan takut. Bila saya suruh semua mereka ini… lima puluh enam tanda tangan… yang Islam bersumpah… dan mereka ikhlas. Berjanji bersumpah menolak rasuah dan salah guna kuasa.

“Calon-calon parti lain ada buat? Kita cabar UMNO supaya buat seperti yang PN lakukan… kenapa tak buat? Siapa yang bertanding kat sini? Puad Zarkashi? Contohnya… berani dia buat (sumpah)?,” kata Muhyiddin.

Muhyiddin yang juga Presiden Bersatu menyifatkan semua calon UMNO dan Presiden parti itu tidak berani bersumpah dengan menjadikan Allah sebagai saksi bahawa mereka tidak akan terlibat dengan rasuah, penyelewengan dan penyalahgunaan kuasa.

“Panggil semua calon-calon UMNO bersumpah di hadapan Datuk Seri Zahid Hamidi. Berani tak dia buat macam tu?

“Saya fikir yang jadi presiden tu pun tak berani nak hadir. Pasal nak angkat sumpah depan presiden. Presiden sudah terpalit dengan rasuah dan sudah dibawa ke mahkamah… belum jatuh hukum saja… sedang menghadapi 47 pertuduhan.

“Pakatan Harapan (PH) yang turut bertanding dalam pilihan raya ini… boleh tak dia buat begitu? Kenapa dia tak buat? Ada pemimpin dia menghadapi pertuduhan rasuah dan sebagainya,” katanya.

Sebaliknya Muhyiddin yang juga Ahli Parlimen Pagoh berkata pemimpin PN tidak terlibat dengan rasuah dan ikrar serta sumpah yang dibuat oleh calon-calon PN menunjukkan gabungan Bersatu, PAS dan Gerakan dalam PRN Johor mengutamakan integriti dalam pentadbiran.

Sehubungan itu, beliau menyeru pengundi supaya memilih calon-calon Perikatan Nasional dalam PRN Johor 12 Mac ini bagi membolehkan terbentuknya sebuah kerajaan yang berintegriti, cekap dan prihatin rakyat ‘Demi Bangsa Johor’.


9,696 calon SPM 2021 peroleh keputusan cemerlang semua subjek

Seramai 9,696 calon Sijil Pelajaran Malaysia (SPM) 2021 memperoleh keputusan cemerlang gred A+, A dan A- dalam semua mata pelajaran, umum Ketua Pengarah Pendidikan Datuk Nor Zamani Abdol Hamid.

Dalam sidang media pengumuman keputusan peperiksaan SPM 2021 di sini hari ini, beliau berkata Gred Purata Nasional (GPN) yang dicatatkan bagi SPM 2021 adalah 4.86, lapor Bernama.

Nilai GPN yang lebih kecil menunjukkan pencapaian calon yang lebih baik.

GPN pada 2020 adalah 4.80, 4.86 pada 2019, 4.89 (2018), 4.90 (2017) dan 5.05 (2016).

“Sebanyak 55.29 peratus calon lulus sekurang-kurangnya semua mata pelajaran,” katanya.

Nor Zamani berkata calon SPM 2021 yang layak menerima sijil adalah 336,630 iaitu 88.09 peratus  daripada 407,097 calon yang mendaftar.

Menurut beliau, pencapaian keputusan SPM 2021 tidak wajar dibandingkan dengan tahun lalu memandangkan calon pada tahun ini merupakan kohort pertama yang mengikuti Kurikulum Standard Sekolah Menengah (KSSM).

“Calon yang layak menerima sijil mesti lulus mata pelajaran Bahasa Melayu dan Sejarah,” katanya serta menambah seramai 975 atau 69.10 peratus daripada 1,411 calon berkeperluan khas (CBK) yang menduduki SPM 2021 juga layak mendapat sijil.

Ditanya adakah beliau berpuas hati dengan keputusan SPM 2021, Nor Zamani berkata secara umumnya, ia merupakan keputusan membanggakan kerana calon kali ini adalah kohort pertama yang mengikuti Kurikulum Standard Sekolah Menengah (KSSM) di tingkatan satu pada 2017.

“Calon ini juga melalui pengalaman pembelajaran yang mencabar dalam norma baharu sepanjang mereka berada di tingkatan empat dan lima akibat pandemik COVID-19.

“Kita akui bukan mudah untuk membuat persediaan menduduki peperiksaan dengan keadaan pembelajaran secara bersemuka yang terhad,” katanya.

Selari dengan pelaksanaan KSSM, peperiksaan SPM 2021 menawarkan 95 mata pelajaran iaitu 27 mata pelajaran baharu dan 68 mata pelajaran sedia ada, dengan jumlah kertas peperiksaan adalah sebanyak 180.

Calon SPM juga menduduki Ujian Lisan Bahasa Melayu, Bahasa Inggeris yang dijajarkan dengan Common European Framework of Reference for Languages (CEFR) dan Ujian Amali Sains (UAS), katanya.

Beliau berkata penjajaran mata pelajaran Bahasa Inggeris kepada CEFR adalah selari dengan hasrat yang terkandung dalam English Language Education Reform in Malaysia: The Roadmap 2015-2025.

“CEFR merupakan satu piawaian antarabangsa yang digunakan untuk menunjukkan tahap penguasaan bahasa murid. CEFR ini turut dipaparkan dalam sijil SPM calon,” katanya.

Nor Zamani berkata Lembaga Peperiksaan akan menjalankan kajian terperinci keputusan SPM 2021 memandangkan ia pertama kali dilaksanakan dalam format baharu.

“Keputusan SPM 2021 ini memang kita tidak buat perbandingan dengan tahun sebelumnya kerana ia kohort pertama lalui KSSM,” katanya.


Zahid memang rancang jadi PM, nak lepas pertuduhan kes jenayah: Zahidi

Pengerusi Barisan Nasional (BN) Datuk Seri Ahmad Zahid Hamidi sedang merancang untuk menjadi Perdana Menteri akan datang, walaupun mengesahkan Datuk Seri Ismail Sabri Yaakob sebagai ‘poster boy’ BN bagi Pilihan Raya Umum Ke-15 (PRU-15), 19 November ini.

Bekas Timbalan Menteri Komunikasi dan Multimedia Datuk Zahidi Zainul Abidin, yang digugurkan BN daripada mengekalkan kerusi Parlimen Padang Besar, mendakwa Zahid telah mengambil kesempatan daripada proses pemilihan calon BN untuk mengukuhkan cengkamannya terhadap parti itu.

“Kita boleh lihat Zahid sedang mengintai jawatan Perdana Menteri, tetapi jangan lupa bahawa dia mempunyai banyak kes mahkamah, dan ini akan menyukarkan lagi UMNO untuk menang (PRU-15).

“Sepatutnya pemilihan calon dilakukan oleh Top 5 UMNO, tetapi secara peribadi saya fikir ia dilakukan secara unilateral oleh presiden sendiri, walaupun ada dalam kalangan pemimpin tertinggi parti tidak bersetuju dengan senarai itu,” katanya kepada media pada majlis perjumpaan bekas Ahli Parlimen Arau Datuk Seri Shahidan Kassim di Arau, hari ini.

Zahidi dan Shahidan adalah antara beberapa ‘warlord’ UMNO yang digugurkan oleh BN.

Sebaliknya, BN telah memilih Ketua Puteri UMNO Zahida Zarik Khan untuk menggantikan Zahidi bagi kerusi Parlimen Padang Besar.

Zahidi juga mendakwa Zahid menggunakan PRU-15 untuk menarik sokongan bagi membebaskan dirinya daripada kes jenayah sambil menjejaskan UMNO.

“Dalam kes ini, mereka menggunakan proses pemilihan calon Ahli Parlimen untuk membebaskan seseorang daripada kes mahkamah, tetapi ini telah meletakkan ahli parti dalam dilema.

“Saya percaya akar umbi UMNO di Padang Besar berpecah antara menyokong parti dan mempertahankan presiden UMNO,” katanya menurut NST.

Tambahnya, pemilihan Zahida sebagai calon BN juga bertentangan dengan akar umbi yang lebih mengutamakan calon tempatan berbanding orang luar.

Zahidi juga mengumumkan akan mempertahankan kerusi Padang Besar pada PRU-15, tetapi tidak menyatakan sama ada beliau akan bertanding sebagai calon Bebas atau akan berbuat demikian di bawah tiket parti lain.

Bagaimanapun, spekulasi berleluasa bahawa beliau akan bertanding di bawah tiket Perikatan Nasional (PN).


40.8 peratus kanak-kanak lengkap suntikan kedua vaksin Covid-19

Sebanyak 71,820,081 dos vaksin Covid-19 telah diberikan menerusi Program Imunisasi Covid-19 Kebangsaan (PICK) sejak dilancarkan pada 24 Februari tahun lalu hingga semalam (17 Julai 2022).

Kementerian Kesihatan (KKM) memaklumkan daripada jumlah itu sebanyak 28,057,624 atau 85.9 peratus membabitkan dos pertama; 27,380,707 atau 83.8 peratus (dos kedua); 16,164,047 atau 49.5 peratus (dos penggalak pertama); dan 217,703 atau 0.7 peratus (dos penggalak kedua).

Bagi warga emas berusia 60 tahun dan ke atas, seramai 3,413,933 atau 93.6 peratus dos pertama telah diberikan; diikuti 3,393,220 atau 93.0 peratus dos kedua; 2,576,878 atau 70.6 peratus dos penggalak pertama; dan 108,282 atau 3.0 peratus dos penggalak kedua.

Sementara itu, seramai 23,041.985 atau 97.9 peratus individu dewasa berusia 18 hingga di bawah 60 tahun telah menerima dua dos suntikan, manakala 23,319,739 atau 99.1 peratus lagi menerima dos pertama.

Pada masa sama juga, seramai 16,118,214 atau 68.5 peratus daripada mereka telah menerima suntikan dos penggalak pertama, dan 217,508 atau 0.9 peratus lagi menerima dos penggalak kedua.

Bagi kategori remaja berusia 12 hingga 17 tahun pula, seramai 2,917,022 atau 95.5 peratus menerima dos pertama; 2,891,582 atau 92.9 peratus (doa kedua); 44,891 atau 1.4 peratus menerima dos penggalak pertama; dan 195 lagi menerima dos penggalak kedua.

Sementara itu, bagi kanak-kanak berusia lima hingga di bawah 12 tahun pula, seramai 1,766,863 atau 49.8 peratus menerima dos pertama dan 1,447,140 atau 40.8 peratus melengkapkan rejim vaksin Covid-19, manakala 942 menerima dos penggalak.


Hanis Zalikha ajar anak berjimat, mainan lama beri kepada orang lain

Lambakan mainan di pasaran memudahkan ibu bapa untuk membeli. Daripada sekecil-kecil saiz, sehingga sebesar-besarnya, ada sahaja yang dibawa pulang.

Perlu atau tidak ibu bapa menyediakan mainan yang banyak kepada anak-anak? Persoalan itu sering timbul terutama kepada ibu bapa muda yang baru memiliki cahaya mata, mungkin kerana perasaan kasihan atau terlalu teruja menjadikan mereka memanjakan anak dengan membelikan pelbagai jenis mainan hingga akhirnya memenuhi setiap sudut kediaman.

Bagi selebriti popular Hanis Zalikha, dia mempunyai peraturan sendiri ketika membeli mainan baharu buat dua anaknya, Yusuf Iskandar dan Alisa Aisyah.

Hanis Zalikha  mendidik anak-anaknya ‘melepaskan’ secara sukarela dengan menderma makanan lama jika sudah mempunyai mainan yang baharu.

Setiap kali mempunyai mainan yang baharu, mainan lama akan diberikan kepada orang lain yang lebih memerlukan.

Bagi Hanis, peraturan ini digunakan untuk mengelakkan situasi mainan terlampau banyak.

“Apabila  terlampau banyak mainan, proses untuk mengemas pun akan jadi lebih sukar. Bukan itu sahaja, bila sudah mendidik anak untuk menderma mainan yang lama apabila sudah mempunyai mainan yang baru, ini dapat melatih anak-anak supaya lebih peka dalam pemilihan jenis barang.

“Selain itu, mereka tidak akan sewenang-wenangnya meminta mainan yang baharu kerana mungkin mainan kegemaran mereka akan diberikan kepada orang lain,” katanya.

Tidak ketinggalan, Hanis turut membiarkan anak-anaknya memilih jenis mainan yang ingin mereka berikan kepada orang lain. Teknik ini melatih anak-anak supaya dapat membuat sesuatu keputusan berdasarkan apa yang mereka suka dan apa yang mereka tidak suka. Ini juga menjadikan mereka mempunyai tanggapan bahawa pendapat mereka dihargai daripada kecil hingga dewasa kelak.


28 pesakit Covid-19 meninggal semalam, enam di Pulau Pinang

Angka kematian akibat komplikasi Covid-19 sejak awal 2020 hingga semalam meningkat kepada 31,560 kes, susulan 28 lagi pesakit meninggal dunia dalam tempoh 24 jam semalam, lapor Kementerian Kesihatan (KKM).

Jumlah itu termasuk empat pesakit yang meninggal dunia sebelum sempat mendapat rawatan di hospital atau dikategorikan sebagai kes ‘brought in death’ (BID), menjadikan kumulatif kes BID sebanyak 6,366.

Menerusi kemas kini laman sesawang Covidnow tengah malam tadi, KKM memaklumkan Pulau Pinang merekodkan enam kematian, menjadikan keseluruhannya 1,751 kes, termasuk 370 kes BID.

Sehingga semalam Pulau Pinang mencatat 161,636 kumulatif positif dengan 157,993 pesakit telah sembuh dan 1,892 kes masih aktif, turun sebanyak 115 kes berbanding semalam.

Daripada jumlah kes aktif itu, seramai 1,647 pesakit menjalani kuarantin di rumah; 74 ditempatkan di PKRC; 152 dimasukkan ke hospital; dan 19 dirawat di unit rawatan rapi dengan lapan daripadanya memerlukan alat bantuan pernafasan.

Sehingga semalam, seramai 1,521,946 atau 85.8 peratus daripada populasi Pulau Mutiara itu telah lengkap divaksin, manakala 86.6 peratus atau 1,536,264 individu lagi menerima sekurang-kurangnya satu dos, dan 387,178 individu lagi menerima dos penggalak.

Sebanyak 16 daripada 344 kluster yang dikesan di negeri itu sejak awal 2020 hingga semalam masih aktif, dengan lapan daripadanya adalah berkaitan tempat kerja.

Bagi kes di negeri-negeri lain, Selangor merekodkan lima kematian, diikuti Perak (empat); Kelantan (tiga); masing-masing dua di Johor, Pahang, Sabah, serta Terengganu; dan masing-masing satu di Kedah, dan Sarawak.

Tiada kes kematian dilaporkan di Melaka, Negeri Sembilan, Perlis, Kuala Lumpur, Labuan dan Putrajaya.

Sehingga semalam negara mencatat 2,767,044 kumulatif positif, dengan 2,695,751 pesakit telah sembuh, dan 39,733 kes masih aktif, turun 873 kes berbanding semalam.

Daripada jumlah kes aktif itu, 32, 549 pesakit menjalani kuarantin di rumah; 3,565 ditempatkan di PKRC; 3,354 dimasukkan ke hospital; dan 265 pesakit dirawat di ICU, dengan 147 daripadanya memerlukan alat bantuan pernafasan.